AEMETek sute arriskua maila gorenean jarria badu ere, atzo mendiari su eman zioten hainbat herritan

Egunotan dabilen haizeagatik eta mendiaren lehortasunagatik, Aemet erakundeak sute-arriskua maila gorenera eramana du eta kasu emateko deia egina du. Alabaina, atzo hainbat sute agertu ziren han eta hemen: Arizkunen, Lekarozen, Erratzun (Iñarbil auzokoaz gain bigarren bat), Urdazubin, Urrozen, Beintza-labaienen, Donamarian bi sute, Areson, Etxalarren iluntzean oraindik itzali gabe zegoena eta Arantzan jada ilunduta agertu zena. Suhiltzaileen bideoan ikus daiteke suhiltzaile bat suebaki lanak egiten, sutea geldiarazteko.


Aloña Mendi 1 - Allerru 2

Azken minutuetan zale eta jokalarien artean berdinketa lortzeko itxaropena bazegoen ere, bigarren gol hori ez da iritsi, eta, ondorioz, Aloñakoek ez du punturik eskuratu arratsalde euritsu honetan. Albiste barruan gorengo taldeak Azkoagainen jokatutako partiduaren kronika eta beste taldeen emaitzak.

Partida hasi aurretik Peitto Agirreren (jokalari ohia) eta Juan Angel Urzelairen (Gotzon Urzelai entrenatzailearen aitta) alde minutu bateko isilunea gorde da.

Pasa den asteazkeneko garaipenaren ostean, oñatiarrak oso itxaropentsu zelairatu dira beste 3 puntu eskuratzeko asmoarekin. Hala ere, Allerru taldekoak oso sendo agertu dira atzealdean, eta, gainera, partidako 13. minutuan, korner baten ostean, Santosi baloia hanketan geratu zaio area barruan, eta jaurtiketa zehatz baten bidez 0 eta 1ekoa lortu du. Lehen zati horretan, hala ere, oñatiarrak nagusi izan dira, eta aukera batzuk sortu badituzte ere, ez dute asmatu azken errematean, eta atsedenaldira 0-1eko emaitzarekin iritsi gara.

Bigarren zatia hasi bezain laster, 51. minutuan, Santosek berriro ere baloia hartu du area barruan, eta, beste jaurtiketa bikain baten ostean, bigarren gola lortu du. Hortik aurrera Aloñakoak nahi eta ezin aritu dira. Partidaren hondarrean, jokalariak buruarekin baino gehiago bihotzarekin ari zirenean, Thiago Santanak, buruz, oñatiarren gol bakarra lortu du. Azken minutuetan zale eta jokalarien artean berdinketa lortzeko itxaropena bazegoen ere, bigarren gol hori ez da iritsi, eta, ondorioz, Aloñakoek ez du punturik eskuratu arratsalde euritsu honetan.

Futbol taldeen asteburuko emaitzak


Kilometroetako lelo bila ari da Ikastola

2014. urteko kilometroak Oriok hartuko duela ofizial egin du Orioko Herri Ikastolak

"Itsaso zahar, olatu berri" leloak 10 urte egitean, Oriora bueltatuko da Gipuzkoako Ikastolen festa handia: Kilometroak.

2014. urteko kilometroak Oriok hartuko duela ofizial egin du Orioko Herri Ikastolak

Itsaso zahar, olatu berri leloak 10 urte egitean, Oriora bueltatuko da Gipuzkoako Ikastolen festa handia: Kilometroak. Albistea oriotarren artean ahoz aho ibili bada ere, martxoaren 1ean egindako agerpenean egin zuen berria ofizial Orioko Herri Ikastolak.

Ilusioz eta pozez adierazi zuten Ikastolako ordezkariek –Zigor Saizar zuzendariak, Gema Etxabe lehendakariak eta Joseba Orella Orioko Kilometroetako koordinatzaileak– lanean hasita daudela. Eta bide horretan, lelo bat bilatzeari eman diote lehentasuna.

Auzolana eta parte-hartzean oinarrituta, herritarrei eman nahi diete hitza, edo, arkatza, kasuan. Ikastolen eta euskararen aldeko jaiak sortutako iritzi eta sentimenduak paperera ekarri eta proposamenak Ikastolari jakinaraztea nahikoa izango du parte-hartu nahi duenak. Hiru bide izango dira horretarako:

orio@ikastola.net helbidera idatzita

www.oriokoikastola.net webgunean jarriko den loturaren bitartez

Orioko Herri Ikastolako idazkaritzan ere utz daiteke proposamenak, 08:30etik 12:30era eta 14:30etik 18:00etara.

Leloarekin batera, hizki-sorta horren sortze-historia edota azalpenen bat ere eman dezake hala nahi duenak.

Martxoren 22a arte jasoko dituzte ahoz aho transmitituko den lelo bizi eta egokirako proposamenak.

Segi lanean

Logoaren bilaketa horretara herritar guztiak gonbidatuta, lanean jarraituko dute Kilometroak gurera ekartzearen arduradunek. Joseba Orellak prentsaurrekoan adierazi zuenez, laster azalduko dituzte proiektuaren nondik norako nagusienak eta Ikastolen jaia antolatzeko behar-beharrezkoa den auzolan horretarako deialdi irekia ere epe ertainean egingo da.


Atxegalde ere Kultur Birara batuko da abuztuaren 29an

Jaiak bertan behera utziak dituen Atxegalde ere bizi dugun osasun krisialdira egokitutako uztaileko Kultur Birara batuko da abuztuaren 29an. Egun osorako egitaraua josi dute. Joan den hilabetean bezala, ekitaldiotarako izena aurrez eman beharko da usurbilkultura.eus atarian.

Covid19-a tarteko hilaren 28tik 30era ospatzekoak zituzten ohiko festak bertan behera utzi zituen Atxegaldeko Jai Batzordeak. Baina ez da ekitaldirik gabe geratuko auzoa, uztailean zehar herriko txoko anitzetara hedatu zen Kultur Birarekin bat egitea erabaki baitu.

Kultur Bira hartako lehen ekitaldia Atxegaldeko jaietako plazan ospatzekoa zen, Herriko Artixten eskutik. Euria tarteko ordea azken orduan Udarregi Ikastolara lekuz aldatu behar izan zuten. Oraingoan egun osorako festa antolatu dute abuztuaren 29rako. Zaletu eta adin tarte guztietako herritarrentzat, Atxegaldeko ohiko jaietan ospatu izan diren hainbat ekitaldi arrakastatsu; marrazki lehiaketa haurrentzat, mus txapelketa helduentzat, bertso musikatuen saioa eta kontzertu gaua Ameba herriko talde berriaren eta La Rekba taldeen eskutik.

Joan den hilabetean gogoratu izan dugun moduan, bizi dugun osasun krisialdira egokitua izango da festa egun hau. Formatu txikian ospatuko dira ekitaldiok; edukiera mugatua izango dute. Beharrezko prebentzio neurriak hartuko ditu bai antolakuntzak bai hitzorduotan parte hartu nahi dutenek. Hasteko, hitzorduotarako izena aurrez eman beharko da, usurbilkultura.eus atarian, hilaren 27a baino lehen (mus txapelketarako izena hilaren 28ra arte zenbait tabernetan). "Animatu antolatutako ekitaldietara! ", luzatu dute gonbita.

Gogoan izan, lehenbizi web orri horretan erregistratu beharra dago, gero parte hartu nahi duzun ekitaldietarako izena eman abuztuaren 27a baino lehen. Segidan antolakuntzak sarreren zozketa egin eta emailez jakinaraziko zaizue txartelik egokitu zaizuen edo ez.

Txartela inprimatuta edo mugikorrean duzuela joan beharko duzue ekitaldietara eta musukoa jantzita. Hortik aurrera, ekitaldien gunean antolakuntzaren argibideak zorrrotz jarraitu beharko dira.

ATXEGALDE KULTUR BIRAN

Abuztuak 29, larunbata

11:00 Marrazki lehiaketa Atxegaldeko plazan:

Edukiera: 120 lagun.

15:30 Mus txapeketa

Izen ematea: Aitzagan, Antxetan, Bordatxon eta Txirristran abuztuaren 28ra arte.

18:30 Bertso musikatuak Atxegaldeko plazan.

Bertsolariak: Oihana Iguaran, Alaia Martin, Beñat Gaztelumendi, Iñigo Manzisidor "Mantxi".

Musikariak: Antton Aranburu eta Beñat Urteaga.

Edukiera: 70 lagun.

22:00 Kontzertu gaua Udarregi Ikastolako patioan (euria bada, Oiardo Kiroldegian): Ameba (herriko talde berria)+La Rekba

Edukiera: 250 lagun.

Ekitaldiotan izen emateko azken eguna: abuztuak 27

Izen ematea eta argibide gehiago: usurbilkultura.eus


Euskara ikasleentzako laguntzak emango ditu Lekeitioko Udalak

2020-2021 ikasturteko euskara ikasleek 2020ko urrian Lekeitioko Udalari eskatutako laguntzak jaso ahal izango dituzte. Horretarako eskaria egin behar dute bihartik [uztailak 1] uztailaren 16ra bitartean Lekeitioko udaletxean. Urtero modura HABEk homologatutako euskaltegietan euskalduntzeko edo euskaraz alfabetatzeko ikastaroak egin dituzten ikasleek Lekeitioko Udalaren laguntza hau jasotzeko aukera izango dute, beti ere, urrian laguntzaren eskaera egin bazuten.

Udalak gogorarazi duenez, diru laguntza eskuratu ahal izateko, beste betebehar batzuen artean, %80ko asistentzia bete dela ziurtatzen duen AEK-ko ziurtagiria aurkeztu beharko da udaletxeko bulego orokorrean. Egindako mailaren arabera emango dituzte laguntzak: Euskalduntze 1. maila egiten duten ikasleen matrikularen %100 diruz lagunduko dute, Euskalduntze 2. mailan edo alfabetatzen diharduten ikasleek matrikularen %75 jasoko dute, Euskalduntze 3. eta 4. mailako ikastaroak egiten dituztenei matrikularen %50 ordainduko zaie.


Isunak eta ordainagiriak online ordaintzeko plataforma berria


Gustu guztietarako kultur eskaintza anitza, Amasa-Villabonan

Kultur eskaintza zabala antolatu du Udaleko Kultura sailak urriarako.

Dantza emanaldi desberdinak, estilo anitzeko kontzertuak, dokumentalen emanaldiak…

Horietaz gain, Sahrijai taldeak Aljibe gauak egitasmoaren baitan, Zelanda eta Dientes de luna musika taldeen kontzertuak antolatu ditu urriaren 7rako.

Urriaren 28 eta 29an, aldiz, Hellbona heavy jaialdiaren II. edizioaz gozatzeko aukera izango dugu herrian bertan.

Gurea zinean, ohiko zine emanaldiak izango dira asteburo.

Urriko kultur programazioa


Hiru pertsona atxilotu dituzte Gipuzkoan, jihadismoarekin lotuta

Pasaian eta Donostian bizi ziren hiru marokoarrak, eta Auzitegi Nazionalaren aginduz eraman dituzte atxilo.

Hiru pertsona atxilotu dituzte gaur goizaldean Gipuzkoan, jihadismoarekin lotuta. Auzitegi Nazionalak agindu du operazioa, eta oraindik irekita dago.

Marokoarrak dira hiru atxilotuak, eta Pasaian eta Donostian bizi ziren, ikerketako iturrietatik jakinarazi dutenez.

Espainiako Polizia egiten ari den operazioa Ismael Moreno Auzitegi Nazionaleko epaileak agindu du.


Bihurgune askoko eskumena

Nafarroak aspalditik izan du bideak zaintzeko eskumena. Alta, 1961ean, errepideetan autoak ugaritu ahala, diktadura frankistak kendu egin zion ardura hori orduko Nafarroako Diputazioari.


'Solasean' programarako hezitzaile baten bila ari dira Bortzirietan

Bortzirietako Euskara Mankomunitateak eta Topaguneak elkarlanean sortutako egitasmoa Beran eta Lesakan egiten dute.

'Solasean' euskaraz ikasteko zailtasunak dituzten haurrentzako errefortzu programa da, aisialdian oinarritua. Bi haur talde ditu; Lesakan astearte arratsaldetan elkartzen dira eta Beran ortzegunetan, biak 17:00etatik 19:00etara.

Hezitzaileek euskarako C1 maila izan beharko dute, eta hezkuntza, gizarte hezkuntza edo aisialdiarekin lotutako ikasketak izatea hobetsiko dute. Lanpostuan interesa dutenek CVa abarandiaran@topagunea.eus e-Postara bidali beharko dute urriaren 3a baino lehen.


Steve Kerr NBAko entrenatzaileak errepublikanoen aurka egin du arma kontrolari uko egiteagatik

Negar-malkotan eta amorruz beteta, Golden State Warriors taldeko entrenatzaileak adierazi du "oso nekatuta" dagoela hedabideen aurrean agertzeaz "suntsitutako familiei doluminak emateko tiroketa baten ondoren".


Kolitzara mendi irteera bateratua antolatu dute Lea-Artibai eta Mutrikuko mendi taldeek

Artibai Mendigoizale Taldeak, Aurrera Mendi Taldeak eta Burumendi Mendizale Elkarteak Kolitzara irteera bateratua egingo dute domekan [otsailak 13]. Ordunteko urtegian hasi eta Balmasedan amaituko dute 17 kilometroko ibilaldia, eta, bidean, Maza de Pando (1.017 metro), Burgueño (1.041 metro) eta Kolitza (886 metro) mendietatik igaroko dira mendizaleak. Sei bat ordutan egiteko modukoa dela aurreikusi dute antolatzaileek, baina zehaztu dute zailtasuna ertaina baino zailagoa dela, oso aldapatsua delako; 1.100 metroko desnibela dauka.

Eguena [otsailak 10] da irteeran izena emateko azken eguna. Interesatuek ohiko lekuetan izena eman dezakete: Markina-Xemeingo Loirats dendan, Mutrikuko Aparra jantzi dendan eta Ondarroako Anaitasuna tabernan. Hiru herri horietara bertaratzerik ez dutenek 616 84 71 18 (Marije) telefono zenbakira deituta edo whatsapp bat bidalita ere izena eman dezakete.

Autobus zerbitzua ere egongo da Ordunteko urtegira joateko. Debatik abiatuta, autobusak lehen geldialdia Mutrikun egingo du; 07:05ean Txanbolingo biribilgunean jarri dute hitzordua. Ondarroan 07:15ean egingo du geldialdia, Astilleruko geltokian. 07:30ean ailegatuko da autobusa Markina-Xemeingo autobus geltokira; lekeitiarrek ere bertan hartuko dute autobusa.


Gesalagak, Osak eta Zumetak Harri Txikien Gipuzkoako Emakumezkoen Txapelketa jokatuko dute

Lehenengo Mailako Aizkora Txapelketa ere izango da urriaren 8an. 12:00etan hasiko da erakustaldia, Aiako probalekuan.

Harri Txikien Gipuzkoako Emakumezkoen Txapelketa jokatuko dute urriaren 8an, igandearekin, Aiako probalekuan. 12:00etan jarri dute hitzordua eta harri-jasotze ekitaldia ez ezik, Lehenengo Mailako Aizkora Txapelketa ere izango da.

Bada, zarauztarren presentzia handia izango da. Izan ere, zazpi harri-jasotzailetatik hiru, bertakoak izango dira; Maddi Gesalagak, Lierni Osak eta Ainitze Zumetak hartuko dute parte. Indarrak neurtuko dituzte Lur Errekondo, Olaia Esnaola, Aroa Sanchez eta Ane Zinkunegirekin.

Lehenengo mailako aizkora txapelketan, berriz, parte hartuko duten kirolariak izango dira: Nerea Arruti, Malen Barrenetxea, Oihana Fdez de Barrena eta Ane Zapirain.


Haendelen 'The Messiah' emango dute gaur Bilbao Sinfoniettak eta Kup taldeak

Donostiako Viktoria Eugenia antzokian izango da kontzertua. Carlos Mena, Jone Martinez, Josu Cabrero eta Elias Arranz bakarlariak ariko dira kantuan, eta Iker Sanchez Silva zuzendari


Mantentzaile elektriko industriala

Instalazio eta mantentze-lan industrialetarako.

Ezinbestekoa: Laudion edo inguruko herrietan bizitzea, Elektrizitateko erdi-mailako gradua -elektronika eta gidabaimena.

Laneko arriskuen prebentzioa baloratuko da: oinarrizko maila, altueretako eta pertsonak jasotzeko plataformetako prestakuntza.

Hasiera batean behin-behineko kontratua eskaintzen da, ondoren mugagabera pasatzeko, lanaldi osoa ordutegi zatituan (A-O 8: 00-13: 00 eta 14: 00-17: 00, eta L 8: 00-14: 00).

Informazio gehiago hemen.


San Pedrok eta Kaikuk nagusitasuna berretsi dute Busturialdean

KAE 1 Ligan Sanpedrotarrak irabazi zuen XX. Mundakako Onura Homes Ikurriña atzo (ekainak 25), eta Lapurdi Antton Bilbaorentzat izan zen 35. Elantxobeko Traineru Estropada, zapatuan (ekainak 24). ETE Ligan jardunaldi bakarra izan dute asteburuan; Kaiku izan zen onena XX. Mundakako Onura Homes Ikurriñean.

Argazkia: San Pedro.

Gizonezkoen KAE 1 Ligako atzoko estropadari dagokionez, San Juan eta San Pedro nabarmendu ziren hirugarren luzera arte, eta Lapurdi atzetik aurrera etorri zitzaien. Haize boladek ikusgarritasuna erantsi zioten estropadari. Laugarren luzean sanpedrotarrak hegan egin zuen poparean, eta alde handia atera zien gainontzekoei; 21 minutu, 40 segundo eta 90 ehunenetan amaitu zuen. Arkote ere gora doa; Elantxoben hirugarren sailkatu ostean, Mundakan bigarrena izan zen, San Pedrorengandik zazpi segundo pasatxora.

Bestalde, bederatzigarren sailkatu zen Busturialdea azkarrena izan zen bere txandan: 22.26,01. Alde nabarmena atera zien gainontzeko laurei; etxekoengandik 30 segundora eta 15 ehunenera amaitu zuten hondarribiarrek, eta estropada amaitzeko 23 minututik gora behar izan zuten Deustok eta Castrok.

Argazkia: Busturialdea Arraun Taldea.

Iaz mailaz igotako Lapurdik bere lehenengo bandera lortu zuen Elantxoben, zapatuan; 20.43,81 denboragaz irabazi zuen. Hiru segundo pasatxoko aldea atera zion Sanpedrotarrari.

Hondarribiaren atzetik geratuta, Busturialdea lehenengo txandako bigarrena izan zen. 21 minutu, 27 segundo eta 70 ehunenetan burutu zituzten lanak etxekoek, eta hamargarren sailkatu ziren.

Asteburuko bi jardunaldien emaitzak batuta, sailkapen orokorrean 45 puntu dauzka San Pedrok eta lau gutxiago Lapurdik. 39 puntugaz San Juan da hirugarrena, eta Arkote dago atzetik 37 puntugaz. Busturialdea, berriz, hamaikagarrena da, 10 puntugaz.

ETE. Emakumezkoen ETE Ligan Kaiku eta Zumaiaren arteko lehia ikusi da beste behin. Bizkaitarrek hiruzpalau segundoko tartea zabaldu zuten lehenengo luzean, ziabogaren ostean, bi segundura zeuden gipuzkoarrak, baina lanak ondo eginda, Kaiku ia bost segundoko aldeagaz nagusitu zen. 12.11,98 izan zen irabazlearen denbora.

Argazkia: Kaiku.

Ondarroak, Astillerok, Portugaletek eta Hernanik osatu zuten lehenengo txanda, eta horietan azkarrena Astillero izan zen (12.50,73). Lehenengo kaletik irten zen Ondarroa izan zen txandako bigarrena (12.56,62), eta haren atzetik sartu ziren Hernani (12.59,88) eta Portugalete (13.35,13).

Sestaoarrek bigarren bandera lortu dute aurtengo ligan, eta, sailkapen orokorrean, puntu bakarreko aldea dago Kaiku eta Zumaiaren artean, 23 puntugaz eta 22 puntugaz daude, hurrenez hurren. Kaikurengandik bost puntura dago Deusto eta bederatzira Astillero.


Alde Zaharreko Konpartsa Txikiaren kalejira debekatu du Iruñeko Udalak

25 urteurrena du konpartsak.

AZ Sare Komunitarioak salatu du "Alde Zaharreko konpartsa txikia ateratzeko baimena ukatu" duela Iruñeko Udalak. Erraldoi txikiek 25 urte bete dituzte eta hori "ospatzeko Alde Zaharreko kaleetatik atera behar ziren azaroaren 19ko goizean" zehaztu du elkarteak ohar bidez. Azaldu dute gainera "jarduera hori egin ahal izateko dagokion baimen-eskaera" egin zutela. Udalaren erantzuna ezezkoa izan da eta baimena ukatzeko "espazioaren saturazioan eta auzokideen kexetan" oinarrituta eman du ospakizunaren kontrako argudioa.

AZ Ekimenak salatu du "Alde Zaharrak eta bere auzokideek urteak" daramatzatela "espazio publikoaren pribatizazio eta auzo-ereduaren hondatzearen prozesu bizi baten ondorioak pairatzen", eta prozesu hori "Iruñeko Udalak bultzatu eta sostengatutakoa" dela. Navarra Sumaren udal taldeari leporatu diote haiek sustatutako "eguneroko jarduerak garatzeko espaziorik falta; Alde Zaharrak jasaten duen ekitaldi-saturazioa; kontsumoan oinarritutako aisialdia eta honelako auzo-ereduaren aldeko apustua" erabiltzen dituela "orain auzokideei auzoa egiteko beren kaleak erabiltzea eragozteko".

AZ Sare Komunitarioak uste du erabaki horrekin "Iruñeko Udalak modu gaiztoan" erabiltzen duela "bizilagunen ezinegona, interes ekonomikoetan oinarritutako Alde Zaharra baten alde egindako apustua berresteko eta, berriz ere, auzo-mugimendua zigortzeko". Gogorarazi dituzte auzoko eragileei jarritako trabak, isunak zein Sanfermin Txiki jaiei diru-laguntza kentzeko erabakia.


Hasi dira Gazteluzarreko kontserbazio lanak

Aste honetan hasi dituzte Gazteluzarreko aurriak kontserbatzeko lanak. Monumentu hau, Done Jakue bideari lotutako guneetako bat da, eta beraz, ondare garrantzitsua da.

Kontserbazio lan hauek 1522ko San Martzial batailaren 500. urteurrenaren testuinguruan burutuko dira, era honetan, gotorlekuaren balioa ezagutarazi nahi baitute.

Gazteluzarren aurrietan zein eremuan egingo dituzte kontserbazio lanak: pintaketak kendu, ingurua garbitu, aurriak sendotu, argiztapena hobetu eta zenbait hiri altzari ezarriko dituzte. Horretaz gain, gotorlekuaren barnealdean zein kanpoaldean bide zolatu bat ezarriko dute.

Lan hauen aurrekontua 601.754 eurokoa izango da eta 9 hilabeteko iraupena izango du. Harri Construcciones y Manposteria SL enpresari esleitu diote proiektua.


Inteligentzia emozionala lantzeko tailerra

Gidariak: Arantxa Etxaniz eta Rogelio Fernandez, Deustuko Unibertsitateko irakasleak.


Urduñako Mendi Duatloia

Banaka edo erreleboka egiteko aukera emango dute.


«Erlojuak berebiziko garrantzia du gizartean»

Erlojugilearen ogibidea galtzear dago. Sueskunen ustez, ordua emateko baino askoz gehiagorako balio du erlojuak, eta «arma boteretsu bat» ere izan daiteke batzuetan.


Hurrez egindako altxorra

Malkorra gozotegiak duela ia ehun urte ireki zituen ateak, dendan egindako produktuak soilik saltzeko. Denda ezaguna da hurrekin egiten den txokolatearengatik.


Mutiloan hasi eta Mutiloan amaitu, 2015ean ezarritako ohitura berretsi dute goierritarrek Bost herrien arteko ibilaldiarekin

Mutiloa, Idiazabal, Segura, Zegama eta Zeraingo bizilagunek elkarrekin bost herrietako ibilaldia egin zuten larunbatean, 2015ean ezarritako ohiturarekin bat eginez. Ohi bezala, Segura, Idiazabal eta Zegamako mendi elkarteek eta Zeraingo Liztormendi eta Mutiloako Txerri Gorri kultur elkarteek antolatu zuten. Zortzigarren edizio hau Mutiloan hasi eta amaitu zen, eta bertan egin zen bazkarian 36 lagun elkartu ziren.

Ibilbidea 10,9 kilometrokoa zen. Mutiloatik aterata, Liernia, Zerain eta Mutiloa artean zegoen mea garraiatzeko trenaren bidea, Española gaina, Zelandieta eta Artamalastegi baserria igaro, eta Errotatxon amaitu zuten. Artamalastegi baserrian geldialdia egin zuten, eta han zirela, Joxe Kruz Aranburu Urkia idiazabaldarrak kontakizun labur bat egin zuen, inguruko mendietan 1835ean Gerra Karlistan gertatutakoari buruz bere aitonari entzundakoa azaltzeko.

ARGAZKIAK ETA BIDEOA: Pello Agirrezabal


16 urtetik gorakoen % 45ek txertoaren dosi bat hartu dute Nafarroan

Santos Indurainek baieztatu duenez, gainera, % 23k immunizazio prozesua amaitu dute.

Santos Indurain Nafarroako Gobernuko Osasun kontseilariak esan duenez, pandemia hasi zenetik lehen aldiz, "denbora alde daukagu, ez aurka". Gainera, 16 urtetik gorakoen % 45ek txertoaren dosiren bat hartu dute, eta % 23k immunizazio prozesua amaitu dute, horren arabera.

Hala ere, adi egoten jarraitu behar dela gogorarazi du, eta "iaz huts egin zuen udaren ostean", aurtengoaren atarian "trantsizioa eta malgutasuna" proposatu ditu.

EH Bilduk eskatuta Nafarroako Parlamentuan egin duen agerraldian Santos Indurainek esan duenez, Nafarroan 10 lagunetik ia zazpik txertoa hartu dute. "Pandemiak gure denborak markatu beharrean, gu ari gara orain denborak markatzen"; izan ere, kontseilariaren esanetan, "gero eta bitarteko gehiago eta hobeak ditugu".

Indurainen iritzian, hiru dira bilakaera ona dela dioten adierazleak: azken egunetan pilatutako intzidentziak nabarmen egin du behera, baita ospitaleko presioak ere, eta txertaketa prozesua abiadura bizian doa.

"Txertoekin ere birusari aurre egin beharko diogu, aldaeren ondorioz, baina ikasitako guztiarekin birusari aurrea hartzeko prest gaude", azaldu du, eta datorren udari begira gogorarazi du ez dagoela presaka ibili beharrik, iaz bezala huts egin baitaiteke, eta trantsizioaren eta malgutasunaren alde egin du.

Horren aurrean, Nafarroak ezarritako "bide-orria" babestu egin du Indurainek; izan ere, egun dituen adierazleekin, "arrisku ertainean" dago, eta horrek murrizketa neurri jakin batzuk dakartza. Pandemiaren bilakaeraren arabera, Gobernuak hainbat neurri hartuko ditu hamabost egunean behin onartzen dituen foru aginduetan.

Kontseilariaren esanetan, oraingoz, "datuen beheranzko joera sendotu egin da hainbat astez, baina hemendik aurrera adi egongo gara, kutsatzeetan eta ospitale-sisteman arreta berezia jarriz".


Nahia Imazek Iruñeko Itzulia utzi behar izan zuen

Lacturale Ermitagañako txirrindulari altsasuarrak arazo mekanikoak izan zituen

Atzo, astelehena, despeditu zen junior mailako Emakumezkoen Iruñeko Itzulia, Iruñean jokatutako hirugarren etaparekin. Lacturale Ermitagaña taldeko Nahia Imaz Perez altsasuarrak arazo mekanikoak izan zituen, eta, azkenean, Iruñeko Itzuliari agur esan behar izan zion.

Hirugarren etapa Meruelo taldeko Laura Ruizek irabazi zuen, bere ihesaldiak arrakasta izan eta gero (2:09:36). 1:23ra bere taldekide Lucia Ruiz sartu zen, eta 1:25era CAF taldeko Estefania Jimenez. Hirugarren etapa irabazteaz gain, Iruñeko Itzulia irabazi zuen Laura Ruizek (5:56:41), bere taldekide Lucia Ruizen eta Costa Brava Mediterranean taldeko Laia Bosch-en aurretik. Talde onena Meruelo izan zen, eta lehen nafarra Ermitagaña Lacturaleko Laia Puigdefabregas, sailkapenean hamabosgarren.

Gizonezkoen Iruñeko Itzulia gaur abiatuko da

Emakumezkoena despedituta, gaur abiatuko da junior mailako gizonezkoen Iruñeko Itzulia, La Morean hasi eta Mutiloan despedituko den etaparekin.


Evenepoelek irabazi du urrezko domina Munduko Txapelketako errepideko proban

Belgikarra nagusi izan da Woollogangeko (Australia) Munduko Txapelketan azkeneko 25 kilometroak bakarka osatu ostean. Berradek, Lazkanok eta Martinek ez dute proba bukatu.

Remco Evenepoelek eramango du soinean ortzadar maillota datorren denboraldian, igande honetan (irailak 25) Woollogangeko (Australia) Munduko Txapelketako errepideko proban nagusitu ostean. Belgikarra bakarka sartu da helmugan 25 kilometroren faltan erasoa jo ondoren. Berrade, Lazkano eta Martin euskal ordezkariek ezin izan dute proba bukatu.

Evenepoel faboritoen artean zegoen 266,9 kilometroko ibilbidean nagusitzeko, baina erakutsitako nagusitasuna erabatekoa izan da. 74 kilometroren faltan, bere eraso batek tropela murriztu du eta lasterketa buruan 30 txirrindulari pasatxo geratu dira. Belgikarrak indarra zuen eta 34 kilometroren faltan, beste eraso bat jo eta garaipenaren bila joan da. Alexey Lutsenko Kazakhstango txirrindularia izan da jarraitu dion bakarra.

Evenepoelen erritmoa oso bizia izan da eta Pleasant muinoko azken igoeran, 25 kilometroren faltan, Lutsenkok ezin izan du belgikarraren erritmoarekin. Gauzak horrela, Remco Evenepoelek azken kilometroak bakarka egin, eta garaipenaz gozatu ahal izan du.

Tropela 2 minutu eta 21 segundora iritsi da, beraz, zilarra eta brontzea esprintean erabaki dira. Christophe Laporte frantziarra bigarren izan da eta Michael Matthews australiarrak podiuma osatu du.

22 urterekin Remcok denboraldi bikainari itxiera eman dio; aurten bere lehen monumentua (Lieje), bere lehen itzuli handia (Vuelta) eta ortzadar maillota janztea lortu ditu.

Euskal ordezkaritzak ez du egunik onena izan. Urko Berradek, Gotzon Martinek eta Oier Lazkanok ezin izan dute proba amaitu 11. izan den Ivan García Cortina taldekidearentzat lan egin ostean.

SAILKAPENA:

1- EVENEPOEL Remco 6:16:08

2 - LAPORTE Christophe +2:21

3 - MATTHEWS Michael d. b.

4 - VAN AERT Wout d. b.

5 - TRENTIN Matteo d. b.

6 - KRISTOFF Alexander d. b.

7 - SAGAN Peter d. b.

8 - BETTIOL Alberto d. b.

9 - HAYTER Ethan d. b.

10 - SKJELMOSE JENSEN Mattias d. b.


Hasi dira Larrea auzoko haur-parkea estaltzeko lanak

Larrea auzoko "Behe Nafarroa" haur-parkeak estalpe berria izango du laster, eguraldi txarra egiten duenean ere haurrek bertan jolasteko aukera izan dezaten.

Aste honetan hasi dira parkea estaltzeko lanak eta lehen egun hauetan estalkia jartzeko oinarriak eraikitzen ari dira. Dagoeneko erretiratu dute parkearen albo batean zegoen gasoleo tanke zaharra (aurretik tanke hori erabilerarik gabe utzi eta inertizatu ondoren).

Obra osoak 8 asteko iraupena izango duela aurreikusten da eta beraz, ezustekorik ezean abenduan amaituko dira lanak. Ordurarte, parkea hesiz inguratuta eta itxita egongo da.

Oztopoak oztopo, aurreikusi gabeko traba ugari gainditu ondoren, eta esleipen prozesua amaituta, pasa den irailaren 22an sinatu zen obra-kontratua 4 Badia Mantentze Serbitzuak S.L. enpresarekin. Proiektu hau errealitate bilakatu dadin, guztira 226.428,85 euro inbertitu behar izan ditu Udalak.

Amasa Villabonako udal gobernuak barkamena eskatu nahi du proiektu honen gauzatzeak pilatu duen atzerapen handiagatik. Itxaronaldia luzeegia izan dela aitortzearekin batera, Udalak herritarrek erakutsitako ulerkortasuna eta pazientzia eskertu nahi ditu. Oztopoak eta ezustekoak Udalaren konpromisoari eta pertseberantziari esker gainditu dira, eta berandu bada ere, datorren neguan herriak horrenbeste behar duen haur-parke estalia edukitzea lortuko da azkenean.


«Euskara zaintzeko, euskara ona egiteko obligazioa daukagu»

Aizpuruak martxoan hartu zuen erretiroa. Sorreratik jardun da Euskadi Irratian, eta 40 urteko eskarmentua bildu du mikrofono aurrean. Bere ibilbidearen errepasoa egin du, eta kezkaz mintzo da komunikazioaz eta euskaraz. Irratiko ahots dotore hori da.


Gaztetxoak bertsolari

Bertsoa sasoi onean dagoela ezin uka, ez behintzat gazteen artean, eta horren erakusgarri dira azken egunetan han-hemenka izan diren gazteen bertso saio eta txapelketak. Azkoitiko Xabier Munibe Ikastolako Indarlan eta Udaberri guraso elkarteek udalaren babesarekin antolatuta, XXIII. Bertso Paper lehiaketaren sari banaketa eta Bertso Eskolaren 27. urteurrenaren jaialdia egin zuten atzo eguerdian. Aurtengo txapelketa irabazi duten gaztetxoek sariak jaso zituzten Baztartxo antzokian, eta bertaratu zirenek bertsoaz gozatzeko aukera ere izan zuten. Jaialdian izan ziren Imanol Lazkano eta Joxe Luis Gorrotxategi bertsolariak, Bertso Paper Lehiaketako irabazleak eta Gu ere bertsotan proiektuko bertso eskolako ikasleak. Saridunei, bertsolariei eta ikusleei aurreskua eginez hasi zuten saioa, eta ondoren saridunen bertso sortak eta bertsolarien aurkezpen bertsoak entzun ahal izan ziren. Irabazleei sariak banatu ondoren, Lazkanok eta Gorrotxategik bertso saio bat eskaini zuten, DBHko lehen mailako ikasleek gaiak emanda. Bihar, Gu ere bertsotan Horrez gain, igandean Gipuzkoako Bertso Eskolen Eguna ospatu zen Arrasaten, eta 250 umek hartu zuten parte egun osoko festan, tartean eskualdekoek. Eskolarteko Txapelketa eta Idatzizko Saria jokatu zituzten ehunka lagunen artean, eta azken honetan eskualdeko gaztetxoak sariekin itzuli ziren etxera; lau kategoritan banatu zuten Idatzizko Saria. Hamar eta hamabi urte bitartekoetan Zarauzko Orokieta Herri Eskolako Aner Perez nagusitu zen. Hamabi eta hamalau urte bitartekoetan, berriz, Azpeitiko Iraurgi Ikastetxeko Iker Letamendiak eraman zuen saria. Azkoitian gaztetxoen bertsoak entzuteko gogoz geratu direnek, berriz, bihar beste aukera bat izango dute, udaleko Euskara Zerbitzuak eta Gipuzkoako Bertsozaleen Elkarteak antolatzen duten Gu ere bertsotan jaialdia egingo baitute 18:30ean, Baztartxon. Jaialdian, ume eta gaztetxoek ikasturtean landutako bertsoak taularatuko dituzte. Jaialdia irekia da, eta sarrera doakoa du. XXIII. Bertso Paper Lehiaketako irabazleak B MAILA: DBH 1 ETA 2 MAILAK - 1. saria. Asier Gantzarain, Marat Ansoalde eta Aimar Guenge (Azkoitia). Gaia: Urteroko opariak. - 2. saria. Iker Moto, Julen Larrañaga eta Endika Agirre (Azkoitia). Gaia: Teknologia eta gurasoak. - 3. saria. Malen Bastarrika eta Idoia Larrañaga (Azkoitia). Gaia: Dantzak. - 4. saria. Elene Agirre eta Maddi Garate (Azkoitia). Gaia: Festak. A MAILA: DBH 3 eta 4 MAILAK - 1. saria. Ander Garayar (Zarautz). Gaia: Urteroko oporrak. - 2. saria. Jone Makazaga (Zarautz). Gaia: Maitasunaren kondena. - 3. saria. Jon Izagirre (Azkoitia). Gaia: Ceuta eta Melilla. - 4. saria. Ane Peñagarikano (Zarautz). Gaia: Nerabetasunari. * Azkoitiarren artean banatzen den sari berezia: Jone Zabaleta. Gaia: Chibok herriko malkoak.


Ziklo bati hasiera emateko hiru egun

Gau beltza, Domu Santu Eguna eta Hilen Eguna edo Arimen Eguna.

Negua prestatzeko hilabetea da urria. Hain urruna ez zen garai batean, baratze eta soroetako produktu gehienak jasoak, haiek kontserbatzeko etxeko lana, lan kolektiboa, egiteko garaia zen. Hilabete honetan egiten ziren eskualdeetako azokak, eta haiekin batera festak. Horiek aparteko garrantzia zuten. Uzta jasotzeko lanen ondoren, komunitateko kideak eta aldameneko herrietakoek elkarren berri zuten. Gainera, menditik jaitsi edo basotik ateratako azienda salerosteko aukera ematen zuten, jatekoa eskuratzeko. Urriarekin argi orduak gutxiago izaten hasten dira, basoek hostoak galtzen eta natura itzali egiten da inguru honetan. Neguko ziklorako prestatzen ari da. Baita pertsonak ere.

Baina jendearendako dena ez da lana. Eta negu beltzean ere ospakizunak badira. Haiei hasiera ematen diete Gau Beltzak (Arimen Gaua edo Defuntuen Gaua, lastailak 31), Domu Santu egunak (azaroak 1) eta Arimen Egunak (azaroak 2). Aurreneko ospakizuna hemen bazenik ere ez daki jende gehienak. Eta kontsumismoaren bultzadaz sartutako Halloween ospatzen hasi dira haurrak makina bat herrietan. Telebistan ikusitako eredua imitatuz. Eta txikiak, eta gurasoak ere, harrituta begiratzen diete aiton-amonei halakoak esaten entzutean: gu, txikitan, antzeko ibiltzen ginen!

Eta zer zen egiten zutena? Eskura zutena hartu, arbia edo kuia, hura hustu, begiak eta ahoa egin eta barruan kandela mutur bat jarri. Aldamenak beldurtzea edo arima errariei bidea erakustea zen asmoa… Herriaren arabera, garaiko haurrek ere etxez etxeko eskea egiten zuten, esaeraren bat errepikatuz. Garaiko produktuak jasotzen zituzten: gaztainak, intxaurrak, hurrak, sagarrak…

Gaur egun garai hartako ospakizunaren “berrinterpretazioa edo birsortzea” izaten ari da. Gaurkotasunera egokitu dituzte zenbait herrietan, ikuspegi komunitariotik antolatuta, euskaraz, aurrekontu txikiarekin, elementu naturalekin eta arropa zaharrak erabiliz. Horri bultzada ematen ahalegintzen da Euskaltzaleen Topagunea, Euskal Herriko euskara taldeen federazioa. Hori bai, Xanduli, manduli, kikirriki, eman goxokiak guri! moduko errepikak ia ezezagunak dira, haurren ahotan askoz ere gehiagotan entzuten da ikus-entzunezkoen bidez jasotakoa: trukoa edo tratua.

Bi gehiago

Urrian baratzeetan porruak eta gutxi gehiago gelditzen dira. Baita loreak ere: krisantemoak, daliak, gladioloak batzuetan. Baina aurkari handia dute, gauetan bota dezakeen izotza. Aurrenekoak ez dira izozten, gainontzekoak bai. Urtearen arabera, beraz, gerta liteke lore ugari izatea, edo ia ezer ez. Gainera, lur-lanketa utzita, askoz erosoagoa da lore-dendatik pasatzea. Eta sorta eskuan hilerrira joaten da jendea, hildako senideak bisitatzea eta lore eskaintza egitera. Hildako gertukoen hilobiak ere bisitatzen dituzte. Kanpo santuek aparteko bizia hartzen dute azaroaren 1ean, eta aurreko egunetan. Hilarriak, garbitu eta guztia txukun uzteko baliatzen da.

Domu Santu Egunarekin, etxe askotan familia bazkariak izaten dira. Baina eguna asteburutik gertu badago, jendeak gero eta gehiago erabiltzen du turismo eskapada motzak egiteko. Egun horretan fededunak defuntuen omenezko mezara joaten dira. Goian aipatutako loreak ez dira etxeetan edergarri jartzen, hildakoen arimak erakartzeko gaitasuna egotzi dizkiote usaintsuenei.

Hilen Eguna edo Arimen Egunarekin ohikoa zen hilerrietan meza izatea. Duela urte gutxi batzuk desagertu da hori. Purgatorioan zeuden arimen aldeko jaiak jatorri paganoa du. Garai batean herri batzuetan inauteri modukoa ospatzen zuten, oihal zaharrak jantzita eta arbiak edo kuiak eskutan zituztela. Gazteek etxez etxeko eskea egiten zuten. Gaztainak erreak jatera elkartzen den herriren bat oraindik gelditzen da Euskal Herrian. Baina gehien-gehienendako egun bat gehiago besterik ez da.


Hiru positibo azken orduetan: bi Bortzirietan eta bat Goizuetan

Azken datuen arabera hiru pertsona kutsatu dira gure lurraldean. Horietatik bi Bortzirietan (Bera +1 eta Igantzi +1) eta beste bat Goizuetan. Doneztebeko eta Elizondoko osasun eremuetan, aldiz, ez dute kasu berririk atzeman azken orduetan.

Gure lurraldean pandemiaren hasieratik metatutako positiboak errepasatuz gero, 303 dira Doneztebeko osasun eremuan (Malerreka+Bertizarana) atzeman dituztenak, 450 Elizondoko eremuan (Baztan+Urdazubi+Zugarramurdi), 214 Leitzako eremuan (Arano+Areso+Goizueta+Leitza) eta 305 Bortzirietan.

Nafarroa osoko datuei dagokionez, atzo, azaroak 23, 2.039 proba egin zituzten (1.189 PCR eta 850 antigenoen testa) eta horietatik 141ek positibo eman zuten (%6,6)

Covid-19ak jota, atzo, azaroak 23, 8 pertsona ospitaleratu zituzten Nafarroan, 4 ZIUn, eta 5 hildakoren berri eman zuten. Alta eta bajen balantzea egin ondotik, orain 221 daude ospitalean, horietatik 41 ZIUn.

Ikuspegi geografikotik, Iruñean eta Iruñerrian daude positiboen %59, Tuteran %25 eta Lizarran %9. Gainerako positiboak (%7) Nafarroako bertze eskualde batzuen artean daude banatuak.

Adin-tartekako kasuen banaketari dagokionez, talde nagusia 15 urtetik beheitikoak dira (%29); ondotik, 45 eta 59 urte bitartekoak (%24); 15-29 urtekoak (%15); eta 30-44 urtekoak (%12) eta 75 urtetik goitikoak (%12). Azkenik, 60 eta 75 urte bitarteko taldea dago, %8arekin. Kasu berrien batez bertzeko adina 38,8 urtekoa da. Generoari dagokionez, % 66 emakumeak dira eta % 34 gizonak.

Birusak eragindako infekzioen intzidentzia metatuari dagokionez, atzoko kasuak batuz gero, 38.789 pertsonakoa da, eta heriotza kopurua 852koa da.

COVID-19 eskualdea eta Nafarroa

Infogram


Zabalik dago dirulaguntzen deialdia kirola, kultura, euskera eta jaietarako

Hilabete bateko epean aurkeztu behar dira udaletxeko erregistroan edo Udaleko webgunean.

Astigarragako udalak kirola, kultura, euskera eta jaien arloetako hainbat dirulaguntza emateko oinarri espezifikoak ontzat eman eta laguntzen deialdi publikoa egin du.

Kirol arloari dagokienez, Astigarragan kirol arloan 2021garren urtean garatuko diren interes orokorreko jarduerak edota egitasmoak laguntzea da helburua. Astigarragako Udalak ondoko dirulaguntza lerroak ezarri ditu: kirol ekintza puntualetarako diru laguntzak, 21.000 euro; Astigarragako kirolariei diru laguntzak, 1.000 euro; Kirol programei diru laguntzak, 2.200 euro. Zenbateko horiek areagotu ahal izango dira, baldin eta aurrekontuetan dirusail hori zabaltzeko aukerarik sortzen bada. Dirulaguntzak, lehia bidez emango ditu Udalak.

Euskera, kultura eta jaien dirulaguntzei dagokionez lagunduko diren proiektu eta egitasmoak Udalaren interesekoak izan behar dira eta interesekotzat joko dira herri erakundeek lantzen ez dituzten ekimenak edo bestela horiek landutako ekintzen osagarri badira eta laguntza-lerro bakoitzaren xedearekin bat badatoz.

Onuradunak irabazi asmorik gabeko pertsona juridiko zein fisikok eta erakunde publiko zein pribatuk antolatutako jarduerak edota jarduteko esparrua Astigarragan baldin badute dira. Euskeran 15.000 euro aurreikusi ditu, 20.000 euro kultura arloan eta 38.500 euro jaien arloan.

Hilabeteko epean aurkeztu beharko dira, apirilaren erdira arte eta udaletxeko erregistroan, edo telematikoki www.astigarraga.eus helbidean aurkez ditzakete eskaerak.


Astegunetan itxita izango da Zestoa eta Endoia arteko errepidearen zati bat

Asteazkenean hasita, bi astez itxita izango da Baltzola eta Potzualde baserrien arteko bidea. Izan ere, gune horretan luizia izan zen duela hilabete batzuk, eta gunea konpontzeko lanak egingo dituzte bertan.

Zestoa eta Endoia lotzen dituen bidean lur-jauzia izan zen orain dela hilabete batzuk, eta asteazkenean hasiko dituzte gunea konpontzeko lanak. Bi astez ariko dira gune horretan lanean, eta obrak tarteko, goizez nahiz arratsaldez itxita izango da Baltzola baserritik Potzualde baserrira doan bidea. Hain zuzen ere, 08:00etatik 18:00etara itxiko dute bidea astegunetan, eta asteburuetan nahiz jaiegunetan zabalik izango da bidea.


San Migel pilota txapelketako finala jokatuko dute domekan

Iñigo Erle pilotari oñatiarra egongo da finalean Unai Alberdi azpeitiarrarekin batera, promes mailan lehian.

Azken bi eguaztenetan jokatu dituzte finalerdiak Zubikoan, uste baino ikusle gehiagorekin. Eta domekan jokatuko dituzte promes eta gazte mailetako San Migel pilota txapelketako finalak, Zubikoako frontoian, 17:00etan. Edozein herritar joan ahal izango da, gainera, partiduak ikustera, txapelketa osoko jardunaldietan moduan.

Promes mailan, Iñigo Erle pilotari oñatiarrarekin batera hartuko du parte Unai Alberdik, eta aurkari izango dituzte Iban Garcia eta Gaizka Agirre. Orain artean, Erlek, Gaizka Karregal izan du lagun partiduetan, baina aurretik ere bazekiten, baldin eta finalera sailkatzen baldin baziren, Karregalek ezin izango zuela etorri, beste partidu bat daukalako. Beraz, Alberdi izango da aurrelari, Erlerekin batera domekan.

Gazte mailan, bestetik, Mikel Aranbarrik eta Martxel Iztuetak Beñat Zubizarreta eta Egoi Telleria izango dituzte kontrario. Azken partiduetako faboritoak sailkatu dira finalerako.


Burdinen jaunak, gaur gauean, "Baskoniako Historia Bat" saioan

Euskal Herriko aberastasun-iturri nagusi izan ziren burdinolak landuko dituzte.

Gaur gauean, "Baskoniako Historia Bat" saioak urte askotan zehar Euskal Herriko aberastasun-iturri nagusiak izan diren burdinolak izango ditu protagonista. Euskal burdinola armatuak ospetsuak izan ziren Europan, batez ere gerra garaian, eta euskal burdinezko armak funtsezkoak izan ziren espainiar inperioa hedatzeko.

Euskal Herrian hobekien kontserbatu diren burdinola hidraulikoetako batzuk berreraikitzen ari dira urte hauetan, eta hauek aztertuko dituzte Alberto Santanak aurkeztutako serie dokumentalean, beste hainbat gauzen artean.

"Baskoniako Historia Bat" astearteetan izaten da ikusgai, 22:30ean, ETB1 eta eitb.eus-en.


Hitzaldia: 'Aurre egin zurrumurruari'

Baigerako aretoan izango da.


Ameriketara joandakoen aztarna, Koldo Mitxelena kulturunean

Basque way. Itzulerako txartelik gabe Ameriketara bidaiatu zuten euskaldunen aztarna izeneko erakusketa ikusgai izango da Koldo Mitxelena kulturunearen aurrean, uztailaren 30era arte. 2003 eta 2019 artean, David Quintasek hainbat argazki-espedizio antolatu zituen Latinoamerikako, Estatu Batuetako eta Kanadako herrialdeetara, 20.000 kilometro baino gehiago zeharkatuz, eta euskal migratzaileen arrastoari eusten dioten lekuak, izenak, ohiturak, pasadizoak eta arkitekturak betikotu zituen. Argazki horiek osatzen dute erakusketa.

Erakusketaren harira, hiru hitzaldi antolatu dituzte, gazteleraz. Gaur, 19:00etan, El tango y su historia social: del siglo XIX al siglo XX izeneko hitzaldia eskainiko du Javier Barreiro idazle eta irakasleak. Uztailaren 21ean, 19:00etan, Jesús Galindez: profesor, político y… ¿espía? izeneko hitzaldia emango du David Motak. Uztailaren 28an, berriz, 19:00etan, Influencers de la cultura vasca en América en los años 50 izeneko hitzaldia eskainiko du Oscar Beltran de Otalorak.

Hitzaldiak entzuteko aldez aurretik izena ematea komeni da, 08:30etik 14:30era 943-11 28 93 telefono zenbakira deituz.


[Galeria] Giro paregabean joan da madalen goiza

Atzo hasi ziren festak, eta, horiekin jarraituz, festen lehen goiza izan da gaurkoa. Ez nolanahikoa, gainera: gaur madalen eguna da. Egitarauari erreparatuta, errenteriarrek izan dute zer aukeratu. 12:00etan hasita, herri kirolak izan dira Koldo Mitxelena eskolaren patioan. Bertan izan dira, besteak beste, Irati Astondoa eta Jokin Alberdi Txikia IV.a aizkolariak eta Jokin Eizmendi harri-jasotzailea.

Ordu erdi beranduago, 12:30ean, muxikoen txanda izan da Panier gunean. Bertan ere umore onean aritu dira dantzan, erdizka eta pika artean. Ordu berean hasi da Errenteriako Musika Bandaren emanaldia, Foru plazan. Muxikoetan ez bezala, kasu horretan jendeak nahiago izan du kontzertua eserita ikusita. Jarritako aulkiak bete egin dira, ordea, eta gainontzekoek plazan zehar topatu behar izan dute eurentzako lekua.

Amaitzeko, buruhandi eta erraldoiek txikienen laguntzarekin herriko kale nagusiak zeharkatu dituzte, festa herriko txoko guztietara zabaltzeko.

HITZAk jarraipena egin die aipaturiko ekitaldi horiei guztiei, eta argazkietan bildu ditu.

Aldi berean, HITZAren Agenda atalean, madalenen egitarau ikus daiteke. Honakoak dira datozen egunetarako hitzorduak (klik egin egun bakoitzean):

Gaur (Madalen Eguna).

Hilak 23, larunbata.

Hilak 24, igandea.

Hilak 25, astelehena.


Piztu dute hitzez ekiteko aldia

Euskaraldiak iraungo duen hurrengo hamabost egunetan hautu pertsonal eta kolektiboak gehituz "bide berriak urratzeko" deia egin dute.

Piztu dute Euskaraldia. Azaroaren 18tik abenduaren 2ra bitartean, milaka lagunek ekingo diote ariketari. Berriz ere, kaleak beteko dituzte, euskaraz hitz egitea inoiz baino errazagoa izan dadin. Eta lehendabiziko hauspoa Gasteizko Jimmy Jazz aretoan eman diote gaur. Aurkezpen ekitaldia festa giroan egin dute. Ipurbeltz haurrentzako antzerkiarekin berotu dute jaia, eta jarraian heldu da ekitaldi nagusia, bakoitzak txapa jarri eta talde argazkiarekin.

Haurrentzako antzerkiarekin berotu dute Euskaraldiaren hasiera gala. / Alea

Hitzez ekiteko garaia da, eta hala erakutsi dute arratsaldean bildu diren dozenaka lagunek. "Hitza eskainiz eta hitza eskatuz jokatzen dugu ahobizi edo belarriprest. Hitzekin eraiki ditzakegu zubiak, josten ditugu sareak. Hitzez sentitzen gara komunitate. Hitzarekin elkar eragiten dugu", gogoratu dute txalo artean aurkezpen ekitaldian, eta erronka berriak ere aurkeztu dituzte: "15 egunetan hitzez arakatuko ditugu ezezagunak zaizkigun territorio berriak".

Txapak soinean, Euskaraldia hautuak "harrotasunez" erakutsi eta probatzeko garaia dela gogoratu dute. Ingurukoei nahia erakusteko garaia: "Garaia da urrats sendoak emateko, hautu pertsonal eta kolektiboak gehituz bide berriak urratu eta ohiturak zein joko-arauak aldatzeko".

Hurrengo egunetan hitzez ekiteko gonbidapena, azken batean: "15 egun ditugu hitza ekintza bihurtuta, lorpen berriak izateko. Lorpen txiki, ertain eta handiak. Milaka, milioika lorpen. Lorpen askoren gehiketarekin aldatuko baititugu gizartearen inertziak ere". Izan ere, hitzak mugitzeko eta mugiarazteko boterea duela gogoratu dute: Hitzez ekinez gu geu mugituko gara eta gure ingurukoak mugiaraziko ditugu, baita mugiezinak diruditenak ere".

Gasteiz Kantuz-eko kideek girotu dute Jimmy Jazz aretoa ekitaldi nagusiaren ostean, eta musikarekin jarraituko du Euskaraldiaren hasierako jaiak: 21:00etatik aurrera Hala Bedi tabernan izango dira Lenoir & Mice.


EITBk 'Uhin ultramoreak' zientzia podcasta estreinatuko du


2022ko Euskotren Ligako egutegia

Emakumezkoen traineru txapelketa nagusia uztailaren 2an hasiko da Bilbon, Bilboko XIII. Banderarekin, eta abuztuaren 21ean amaituko da Zarautzen, Zarauzko XLV. Ikurrinarekin.

2022ko Euskotren Liga uztailaren 2an hasiko da Bilbon. 14 jardunaldi izango ditu txapelketak eta 4 taldek lehiatuko dute. Aurtengo Play-offak Bermeon eta Portugaleten izango dira irailaren 17 eta 18an.

ESTROPADAK:

1. jardunaldia: Uztailak 2 (Bilbo)

Bilboko XIII. Bandera. Irabazlea: Arraun Lagunak

2. jardunaldia: Uztailak 3 (Donostia)

XIV. Fabrika Bandera. Irabazlea: Orio

3. jardunaldia: Uztailak 9 (Coruña)

VI. Coruña Hiria Bandera (1. jardunaldia). Irabazlea: Orio

4. jardunaldia: Uztailak 10 (Coruña)

VI. Coruña Hiria Bandera (2. jardunaldia). Irabazlea: Arraun Lagunak / Behin betiko irabazlea: Orio

5. jardunaldia: Uztailak 16 (Orio)

Orioko XXII. Emakumezkoen Estropada - ORIO Kanpina X. Bandera. Irabazlea: Orio

6. jardunaldia: Uztailak 17 (Zierbena)

II. Edinor Bandera. Irabazlea: Orio

7. jardunaldia: Uztailak 30 (Getxo)

Getxoko Estropaden XLIV Ikurrina - J.A. Agirre Lehendakariaren XVIII. Omenaldia. Irabazlea: Orio

8. jardunaldia: Uztailak 31 (Lekeitio)

XI. Euskotren Bandera. Irabazlea: Orio

9. jardunaldia: Abuztuak 6 (Hondarribia)

Emakumeen III. Mapfre Bandera. Irabazlea: Orio

10. jardunaldia: Abuztuak 7 (Getaria)

Getariako XIII. Ikurrina - 500. Urteurrena Saria. Irabazlea: Orio

11. jardunaldia: Abuztuak 13 (Ondarroa)

Ondarroako XXXVIII. Bandera-Cikautxo SN. Irabazlea: Orio

12. jardunaldia: Abuztuak 14 (Castro-Urdiales)

X. CaixaBank Bandera. Irabazlea: Orio

13. jardunaldia: Abuztuak 20 (Zarautz)

Zarauzko XLV. Ikurrina (1. jardunaldia). Irabazlea: Orio

14. jardunaldia: Abuztuak 21 (Zarautz)

Zarauzko XLV. Ikurrina (2. jardunaldia). Irabazlea: Orio

Play-offa (1. jardunaldia): Irailak 17 (Bermeo). Irabazlea: Tolosaldea

Play-offa (2. jardunaldia): Irailak 18 (Portugalete). Irabazlea: Tolosaldea


Realak galdu egin du Valentziaren aurka, eta Athleticek ere bai Alhamaren kontra

Markagailuan aurrea hartu dute bi euskal taldeek, baina etxekoek markagailua irauli dute bi kasuetan (2-1 amaitu dira bi partidak). Sailkapen nagusian seigarren dago Reala, eta zortzigarren Athletic.

Asteburu txarra izan da Lehen Mailako euskal taldeentzat. Atzo Alavesek galdu zuen Levante Las Planasen aurka (1-0), eta gaur gauza bera egin dute Realak eta Athleticek. Etxetik kanpo jokatu dute bi taldeek —Realak Valentzian (2-1), eta Athleticek Alhaman (2-1)—, eta neurketako golen ordena ere berdina izan da: aurretik hasi dira euskal taldeak, baina bi kasuetan markagailua irauli dute etxekoek.

Sailkapen nagusian, Realaren aurkari zuzena da Valentzia. Partida nolakoa izan den ikusita, gainera, mingarria izan da porrota: Valentziako Berta Pujadak azken unean sartu baitu garaipenaren gola. Txuri-urdinen gola 22. minutuan sartu du Nerea Eizagirrek, Mirarin jokaldi on baten ostean. Handik gutxira iritsi da, ordea, Valentziaren lehenengoa, 27. minutuan. Berdindua izan da lehen zatia.

Bigarren zatian gol aukera gutxi izan dira, eta bi taldeak berdinketarekin konforme zirela zirudienean, hegaletik iritsi zaion baloi bat baliatu du Pujadak gola egiteko. 87. minutua zen.

Azken sailkatuaren etxean

Are kezkagarriagoa da Athleticen porrota: sailkapeneko azken sailkatuaren etxean galdu du gaur. Berdinduta hasi da norgehiagoka, eta 21. minutuan aurrea hartu dute zuri-gorriek. Nekanek bidali du sarera Eunateren eta Sara Ortegaren artean egin duten jokaldia. Atsedenaldia iristear zela heldu da Alhamaren gola; Kukik sartu du, buruz.

Bigarren zatian hobea izan da etxeko taldea, eta Raquel Pinelek 68. minutuan egin du garaipenaren gola, hori ere buruz. Azken minutuetan erasora jo du Athleticek, baina ezin izan du golik sartu.

Sailkapen nagusian seigarren postuan da Reala, 22 punturekin, eta zortzigarren Athletic, hamazazpirekin.


Aliantzak

Garai txarrak dira lirikarentzat, eta, batez ere, berdintasunarekin eta aniztasunarekin zerikusia duenarentzat. Gutxitan izan dira hain indartsuak eta ugariak aurkariak, eta, gainera, elkarrekin egiten dute lan eta bitarteko asko dituzte. Herrialde askotan, eskuin-muturreko mugimenduak azaleratzen ikusten ditugu; ez daude eskuin faxistetara mugatuta, gero eta diskurtso landuagoa eratzen dute, eta, diskurtso hori hedatzeko, ukazio-multzo bat erabiltzen dute, edozein logika zientifikoren edo gertaeretan oinarritutako logikaren kontrakoa. Baina oso ondo lotzen dira herritarren sineste-sistemekin, eta, bereziki, egoera txarrean dauden herritarrekin. Sinesteen eta logika arrazionalaren arteko borroka ez da beti orekatua, eta, nagikeriagatik bakarrik bada ere, sinesmenak indar iraunkorrak dira eta beste guztiaren gainetik gailendu nahi izaten dute.

Egoera horren aurrean, funtsezkoa da aliantzak sortzea. Halaxe egin du, adibidez, ZAS! sareak TOKIKOMekin. Aurreiritziei eta zurrumurruei aurre egiteko aliantza ez da lan makala. Zentzu komunari aurre egin behar zaio, eta hori ez da behar bezala baloratzen. Ez da, hala esaten den arren, zentzumenik arruntena, baina ez da beti zentzu ona ere. Zentzu komuna espazio komunez josita dago, eta pertsona asko sinesmen batean bat etortzeak ez du esan nahi sinesmen hori egiazkoa denik edo errealitatea adierazten duenik.

ZAS! sareak TOKIKOMekin egindako aliantza emankorra eta luzea izatea espero dugu. Elkar ernaldu behar dute. ZAS! sareak arin erantzungo die TOKIKOMen galderei, arin eta zurrumurruei aurre egiteko gaitasunez, eta TOKIKOMek asko lagundu diezaioke ZAS sareari!, bi alderdi oso garrantzitsutan: gertaeren errealitatearekin bat datozen mezuak zabaltzen, eta komunikazio-eraginkortasunerako mekanismoak erakusten.

ZAS! sarean badakigu zeinen garrantzitsuak diren tokian tokiko testuinguruak. Ezin da sarerik sortu tokian tokiko eremuetan sartu gabe, eta, horregatik, sare hori indartzeko, ezinbestekoa da testuinguru horiek lehenesten dituzten komunikabideen sare bat izatea. Gainera, soziologiaren ikuspegitik, ikerketen arabera toleranteagoak diren biztanle-segmentuak izaten dira euskarazko komunikabideen hartzaileak. Hori garrantzitsua da xenofobiaren eta arrazakeriaren aurkako errelatua barneratzeko eta indartzeko. Laburbilduz, bi sareen arteko aliantza hori estrategikoa da ZAS! sarearentzat, eta uste sendo horren oinarrituta, eskertzen du Tokikom-ek zurrumurruen aurkako estrategiarekiko erakutsitako begirunea.

Xabier Aierdi


Gomendagarria al da EAEko hiriburuetan tasa turistiko bat jartzea?

Donostia eta Bilbo, biak hiriburuak eta biek hautsi dituzte markak turismoari dagokionez. Donostiako alkateak baina, tasa turistikoa lehentasuntzat jo du eta Bilbokoak, Juan Mari Aburtok, ez. Arrazoiak asko izan daitezke eta aditu batengana jo dugu bataren eta bestearen arrazoiak ulertzeko.


Erraldoi eta buruhandiak kalez kale azkeneko aldiz, lasterka zihoazen gaztetxoen atzetik arrapaladan

Giro eguzkitsua lagun, Santixabel egun honetan bai, kalejirako ibilbidea osatu ahal izan dute erraldoi eta buruhandiek, Zumarteko trikitilari eta panderojoleen laguntzaz. Jaiotako azkena.

Udaletxe ataritik abiatu dira arratsaldeko 18:30ak jota Usurbilgo erraldoi eta buruhandiak, Zumarte Musika Eskolako trikitilari eta panderojoleekin batera. Kale Nagusitik, Zubiaurreneara, handik Bordatxo parera eta gero frontoirako bidea hartu dute.

Aurtengoz, azken aldiz ikusi ahal izan ditugu jaiotan. Baina bizi asko lasterka, arrapaladan gaztetxoenen atzetik.


Loa eta Laia

Euskarazko telesail berria estreinatu da urrian YouTuben. Loa eta Laia protagonistek, musika baliatuz, abentura ausart, espontaneo eta dibertigarriak kontatuko dizkiete etxeko txikienei. Josu Bergarak sortutako proiektuak lehen denboraldian 10 kapitulu izango ditu.

Urrian estreinatu den euskarazko telesailean Loak eta Laiak, Niko eta batera, abestien bitartez hainbat abentura biziko dituzte. "Etxeko txikientzat zein familia osoarentzat sortutako egitasmo digitala. Euskaraz bizi eta musikarekin gozatzeko proiektua", horrela definitu du telesaila bere sortzaileak.

Telesail horren sortzailea Josu Bergara musikari eta publizista da. Alabekin batera euskarazko marrazki bizidunen bila ari zela, eskaintza eskasa zela ikusi zuten, eitb.eus-i adierazi dionez. Proiektuarekin, euskarazko marrazki bizidunak zabaldu eta modernizatu nahi izan ditu bizkaitarrak. Produkzioan, Josu Bergararekin batera, Paul Caballero, Ane Martinez, Leire Aparicio, David Sanchez eta Nerea Alberdi ibili dira.

Musika da Loa eta Laiaren ardatz nagusia, sentitzen dutena adierazteko modu naturala dela jakinarazi digu Bergarak. Proiektuaren sortzaileak onartu du "ume eta familiekin konektatzeko oso egokia" iruditzen zaiela.

Lehen denboraldiak, hasiera batean, 10 atal izango ditu, eta hilabetero estreinatuko da bat. Proiektua gutxinaka-gutxinaka osatzea nahi du lantaldeak, "txikitasunetik haziz eta eraikiz". Etorkizunari begira, lan lerro berrietan murgildu nahi dute: ikus-entzunezko eduki didaktikoak sortu, merchandisinga eskaini eta zuzeneko ikuskizunak egin.

Dagoeneko, lehen atala YouTuben ikus daiteke eta "Loa eta Laia, GAU BELTZA" du izena. Hedatzeko plataforma hori aukeratu dute "praktikotasuna eta eraginkortasuna" bilatzen dutelako. Hala ere, beste plataforma batzuk ere jo dituzte baliozkotzat, eta adierazi digute agian beste batzuetan ere egongo direla.

Lantaldeak esker ona adierazi nahi du proiektuak jaso duen harreragatik. Proiektua interesgarria irudituz gero, laguntzeko modu batzuk jazo dituzte webgunean.


Ainara Urrutia: "Konturatu barik iritsi naiz hona, eta gozatzen nabil izugarri"

Lehenengo mendi lasterketa 2019an egin zuen aretxabaletarrak, eta zapatuan Ikazkin trail lasterketako irabazlea izan zen; Azken hilabete hauetan Munduko Kopako hiru proba hamar onenen artean egin ditu euskal selekzioarekin.

Ainara Urrutiak (Aretxabaleta, 1981) lehenengo postuan gurutzatu zuen, zapatuan, Ikazkin Trail lasterketa. Ez da aurten esku hartuko duen hitzordu handiena, baina horrek ez dio garaipenari garrantzirik kentzen: "Aitortuko dizut bezperan urduri nengoela. Ingurukoek esaten dizute lasterketa irabazi behar duzula, eta, nahi gabe, presio hori sumatu egiten da". Aretxabaletakoa herri mailako lasterketak Munduko Kopako probekin tartekatzen dabil, eta hor bai, hor ezuste bat baino gehiago eman du.

Zer-nolako lasterketa da Ikazkin Trail?

Niri asko gustatu zitzaidan proba, eta, gainera, etxekoa izanda beti da berezia. Aurpegi ezagunak ibilbidean, helmuga alabekin gurutzatu ahal izatea... Oso berezia izan zen. Hori bai, lasterketaz gozatzeko ondo entrenatuta joatea komeni da, Kurtzebarrirako igoera gogorra da eta indarrak neurtu behar dira, bestela luzea egiten da eta. 21 kilometro ez da txantxetan hartzekoa, Arrasate-Udalatx bezain gogorra da lasterketa hau. Eta niri, esaterako, azken kilometroetan Urkulutik eta Otala Zelairaino luzea egin zitzaidan. Hor korrika egiteko indarra behar da hanketan, eta zenbat geratzen den jakiteak ere ez du laguntzen... Kar-kar-kar.

Maiatzean Harmailatik saioan izan zineten Ainara Uribarri eta biok. Orduan aipatu zenuen lehenengoz hartu behar zenuela parte Munduko Kopako lasterketa batean, eta orain, buru-belarri ari zara baita nazioartean ere.

Ezustea izan da, egia esan; urte hasieran ez nekien zer zen Munduko Kopa, pentsa... Euskal selekziotik Matheysins-eko lasterketara [Skyrace des Matheysins, Frantziako Alpeak] joateko proposamena egin zidaten eta nazioarteko lasterkariekin lehian espero ez nuen lasterketa egin nuen [laugarren sailkatu zen]. Hori ikusita, Munduko Kopa barruan nire ezaugarrietara egokitzen ziren probak begiratzen hasi ginen, eta horrela etorri ziren Suitzan [Matterhorn Ultraks] eta Portugalen [Louzan Skyrace] lehiatzeko aukerak [Suitzan zazpigarren izan zen, eta irailaren 5ean, Louzanen, bigarren]. Hiru horietan postu onak egin ditugunez, urriaren 8an Munduko Kopako finala izango den Gorbeiako Suzien probarako sailkatu naiz. Lasterketa hori Kanadan edo Txinan izan zitekeen, baina, zorionez, aurtengo edizioa Euskal Herrian egingo dute; sekulako giroa egongo da, ederra izango da.

Oso emaitza onak dira horiek. Bereziki, Portugalen podiumera igotzea... Azken esprintean Noemi Vachon frantziarra azkarragoa izan zen. Amorrua eman zizun?

Ez, benetan, oso pozik amaitu nuen lasterketa. Egun osoan elkarrekin joan ginen, nik bi eroriko izan nituen, hura ere erori egin zen... Segundo batzuetako aldeagatik irabazi zidan, azkarragoa izan zen. Baina banekien oso lasterketa ona egin nuela, eta oso pozik geratu nintzen.

Urrutia, ezkerretik bigarrena, Louzango podiumeko bigarren koskan. Argazkia: EMF

Mendiko lasterketetan ez duzu ohiko bidea egin, 40 urterekin hasi zara nazioartean nabarmentzen...

Bai, halaxe da, eta ez da aurreikusitako gauza bat izan, gainera. Baina olatura igo naiz eta izugarri gozatzen nabil. Etxean behar dudan babesa daukat, selekzioan oso jende ona daukat inguruan eta hilabete hauetan izugarri ikasten nabil... Bai teknikariengandik, baita selekzioko kideengandik ere, ikasi eta ikasi ari naiz. Akaso, iritsi berria naizenez, burua ere freskoago daukat; hau da, ez nago lasterketekin saturatuta.

Hasi berritan egiten diren akats asko egin dituzu?

Abantaila izan dut hasieratik, asko dakien jendea izan dut ondoan, eta horrek asko laguntzen du. Elikaduran, entrenamenduetan, lasterketetan eman beharreko pausoetan... Ondoan daukadan jendeak, bai selekzioko teknikariek, bai lasterkariek... izugarri irakatsi didate.

Heldutasunak patxada handiagoa ematen du?

Baietz uste dut. Gauza bakoitzak daukan garrantzia hobeto neurtzen duzu... Akaso, egiten ari naizen honekin gaztetan baino gehiago gozatzen nabil. Ez dakit zenbat iraungo duen, baina momentuaz gozatu nahi dut. Eta gero gerokoak.


Saltzekotan dira berriz Arbonan okupatu zuten etxea, lau hektarea lurrekin

Notarioak salmenta hitzematea igorri dio SAFER laborantza lurrak kudeatzeko egiturari. Laborantza eragileek mobilizaturik segituko dute.

Oihana Teyseyre Koskarat

«Iragan urteko egoerara itzuli gara». Horrela mintzatu da Isabelle Capdeville Lurzaindia elkarteko kidea. Azaldu du Arbonako etxea (Lapurdi), bazterreko bi bastiza eta inguruko lau hektarea lur erosteko proposamena igorri diola notarioak SAFER laborantza lurrak kudeatzeko egiturari. Laborantza eremuan dira denak.

Iazko ekainean, etxea eta inguruko ia hamabost hektarea zeuden salgai, hiru milioi euroan. Lurren parterik handiena orain ez da salmentan sartzen, baina prezioa, ordea, bera da. «Espekulazioa are handiagoa da. Dena den, jabearen helburua hiru milioi euro biltzea da; hori nahi du, eta, maluruski, jende batzuk prest dira prezio horretan erosteko», deitoratu du Capdevillek.

SAFER, «prest»

Jean Claude Saint-Jean SAFER egiturako Ipar Euskal Herriko buruak adierazi du «probokazio hutsa» dela salmenta hori. «Lehenbiziko salmentan, hamar hektarea baino gehiago saltzen zituen, hiru bastizekin, hiru milioi euroan, eta, orain, lau hektarea eta hiru bastizak prezio berean», asaldatu da. Hala, laborarien eta Euskal Hirigune Elkargoko hautetsien jarreraren beha egonen direla azaldu du, eta segurtatu SAFER «prest» dela lehentasunezko erosketa partziala egiteko. Zehaztu du multzo guztia laborantza eremuan dela, eta, «inkoherentzia» hori ikusirik, hautetsien mobilizazioa espero duela.

«Lurraldearen kaltetan, sosa da garaile», trenkatu du Saint-Jeanek. «Mintzo gara, baina errealitatea da kapital ikaragarria duten jendeak prest direla erosteko. Horrek ondorioak ditu transmisioan, eta, finean, bazterketa gertatzen da». Argi du: afera «ez da fini».

Salmenta promesaren agiriaren arabera, Parisko bikote bat da erosteko prest dena. Egungo jabea Yves Borotra da, eta Suitzan bizi da. Capdevillek segurtatu du ondoko egunetan ikusiko dutela zer segida eman aferari. Hiru aste dituzte salmenta oztopatzeko. Tarte horretan, SAFER egiturak lehentasunezko erosketa partziala egiten ahal du laborantza lurrak erosteko.

Ehun eguneko okupazioa egin zuten iaz Arbonako lurretan ELBk eta Lurzaindiak. Salmenta oztopatzea lortu zuten orduan: garaiko eroslegaia prozesutik erretiratu zen.


Horrela geratu da Latinoamerikako espektro politikoa Lula da Silvaren garaipenarekin

Brasilgo hauteskundeen ondoren, ezkerrak pisu handiagoa irabazi du Latinoamerika osoan. 2020tik 2022ra bitartean, ezkerreko hautagaiek irabazi dituzte hauteskunde gehienak inguru horretan.

Lula da Silvak Brasilen eta aurretik Gustavo Petrok Kolonbian irabazi ondoren, ezkerrak bultzada berri bat jaso du Latinoamerika osoan. Horrela, azken bi urteetan, ezkerreko hautagaiek irabazi dituzte inguru horretan egindako hauteskunde gehienak: Luis Arcek Bolivian, Pedro Castillok Perun, Xiomara Castrok Hondurasen, Gabriel Boricek Txilen eta Daniel Ortegak Nikaraguan.


'Esperanza' singlea plazaratu du Eñaut Martiren Shanghai Qiutian taldeak

'Home: Revolution' estreinako diskoa grabatu zuen iaz Txinako Shanghai Qiutian taldeak, eta egunotan plazaratu dute bildumaren bigarren aurrerapen kantua: 'Esperanza'. Viva Belgrado taldeko Candido Galvezek kolaboratu du abestian, eta berarekin batera, Eñaut Martiren ahotsa ere entzun daiteke koruak egiten.


Mugaritz: perfekzio milimetrikoa buru ireki eta adimen gosetuentzat

Sei hilabeteren ondoren bihar irekiko ditu ateak Mugaritz jatetxeak eta gaur entsegu orokorra dute. Sukaldean sartu da Faktoria, lana nola egiten duten ikusteko

Jon Ezeiza, Mugaritz-eko proiektu arduradunarekin izan dugu sukaldean sartzeko ohorea. Ikusi dugu perfekzio milimetriko hori nola zaintzen duten. Ikusi dugu arrautza gorringoak nola ari ziren oliotan konfitatzen 51 gradutan, gero abakando garunarekin ateratzeko. Ikusi dugu tomatea nola ari ziren ebakitzen erregela hartuta 2,2x3 zentimetroko zatitan. Platera sukaldetik mahaira eramateko denbora ere kronometratu egiten dute. Plater bakoitzak bere denbora jakina du.

Urtero ideiak lantzeko egiten duten etenaldiaren ondoren, irekiera bezperan, "Zuk irekiko dituzu ateak" leloarekin entsegua egiten dute, zozketa bidez aukeratutako jendearekin. Mundu osoko 5.000 pertsona baino gehiagok eman dute izena adibidez aurtengo zozketan parte hartzeko.

Mugaritz, jatetxea baino zerbait gehiago dela jakina da eta bilaketa espazioa deitzen diote. Etengabe bilatzen, esperimentatzen eta berritzen ari dira. Bertara jatera doanak ez daki zer jango duen. Eseri eta 25 platereko menu sorpresa jango du.


Hezkuntza ministroa ikusi arte okupazioa segituko du Seaskak

Seaskako guraso, ikasle eta irakasle batzuek Akademia Ikuskaritzak Baionan duen egoitza okupatu zuten herenegun, azterketak euskaraz egitearen alde. Zenbait hautetsik eta eragilek babesa eman diete


Getariako konpartsa antolatzeko bilera

Informazio gehiago, honako lotura honetan.


Alaba Xuarekin bideodeiak egin ahal izatea ukatu diete Olatz Lasagabasterri eta Patxi Urangari

Aurrez aurreko bisitak etenda dituzten honetan, alaba Xuarekin komunikatu ahal izateko bideodeiak egitea ere eragotzi diete Aranjuezeko espetxean preso segitzen duten Olatz Lasagabasterri eta Patxi Urangari. Espetxealdiaren hiru laurdenak beteak izan eta duela bi urtetik kalean behar zuten arren, urte hasieratik alaba Xuarengandik ehunka kilometroa bereizita segitzen dute. Covid19-ak gainera hartuemanetarako baldintzak are gehiago okertu ditu. Herritarrok bizi duten egoera salatu zuten beste behin, Usurbilen Nahi Ditugu bilguneak deituta, ostiral iluntzean frontoian egin zuten elkarretaratzean.

Gurasoek ezin ehunka kilometrora duten alaba aurrez aurre ikusi, alabak ezin duela bi urtetik kalean behar zuten baina ehunka kilometrotara dituen gurasoak bisitatzera joan. Egun teknologia berriek eskaintzen duten aukera ere ezin baliatu, debekatu egin diete.

3 urte bete eta gurasoengandik bereizi zutenetik Xuak Aranjuezeko espetxean ehunka kilometrotara dituen guraso Olatz Lasagabaster eta Patxi Urangarekin egoteko aukerarik ez du izan azken ia 8 hilabeteetan. Eta ez nahi izan ez dutelako, ezta eskatzen ahalegindu ez direlako. Usurbilen Nahi Ditugu bilguneak deituta, ostiral iluntze honetan frontoian egin duten hileroko azken ostiraletako elkarretaratzean, ukatu egin diete telematikoki ere, bideodeien bidez, Olatz eta Patxiri alaba Xuarekin hartuemanetan jartzea. "Ez da egokia. Momentuz ez behar beste justifikatua". Horixe Patxi Urangak alabarekin komunikatu ahal izateko duela hilabeteko eskaerari espetxeko zuzendariak emandako erantzuna.

Hilabeteak elkar ikusi ezinik

Eskaerak honela zioen, ostiral honetako elkarretaratzean gogorarazi zutenez: "Iragan abuztuaren 26an bezala, gure adin txikiko alabarekin bideodeiak egin ahal izatea baimentzea eskatzen dut, emaztearekin batera egin ahal izateko, familia "bis a bisen" komunikazioen etenaldiak iraun artean". Abuztuaren 31n egin zuten eskaera. Espetxeko zuzendariaren erantzuna aipaturikoa; debekua.

"Hilabeteak daramatzate bai berak eta bai Olatzek Xua alaba ikusi gabe eta bideodeiaren aukera ere ukatu egin diote", salatu zuten atzo Usurbilen Nahi Ditugu bilgunetik, euria tarteko, frontoian egin behar izan zuten mobilizazioan.

Isolatuta

Alabarekin komunikatzeko bide bakarra eten diete espetxe barruan egoera gogorra bizi duten Olatzi eta Patxiri. "Olatz dagoen moduluan Covid19ko kasu bat eman zela-eta, isolatua eta inolako bisitarik gabe egon da oraintxe arte. Euskal preso politikoak dauden Espainiako 44 espetxeetatik 30etan aurrez aurreko bisitak etenda daude. Lokutoriokoak ere gero eta zailtasun handiagoekin egiten dira. Xua lokutorio bateko bisitara, hau da, kristala tartean duen kabinetan egiten diren bisitetara eramatea, pentsaezina da. Hiru urtera arte, egunero, amarekin bizi izan den haur batentzat, ez bere ama eta ezta aita ere besarkatu ezinak sekulako frustrazioa eragingo lioke. Hala eta guzti ere, bideodeiak egiteko baimena: ez da egokia. Ez dago aski justifikatua".

Ulertezintzat jo zuten familia honek bizi duen egoera "konponbidea dagoenean". Bi neurri sorta hartuta; urrunketa desaktibatu eta presoak Euskal Herriko espetxeetara ekarrita batetik, eta "nazioarteko erakundeek pandemiaren hasieran gomendatu zituzten neurriak aktibatuz; askatasuna hirugarren graduak eskura ditzaketen pertsonentzat, gaixorik dauden presoentzat eta arrisku-taldeak izateagatik 65 urtetik gorakoentzat".

Hilabete hasieran espetxean hilik agertu zen Igor Gonzalez Sola oroitzeko tartea hartu zuten atzoko mobilizazioan. "Besarkada sentikorra bere familia eta hurbilekoei".


Gasteizko Mercedes-Benzeko batzordeak gaur erabakiko du ostegun eta ostiraleko grebak egin ala ez

ELAk, LABek eta ESK-k deitutako grebekin bat egin ala ez erabakitzeko, zuzendaritzak asteartean zer proposatuko duen jakin arte itxarongo du batzordeak. Asteazkeneko lanuzteak bere horretan jarraituko du; egun horretan bilduko da lehendakaria Alemaniako Mercedes-Benzeko zuzendaritzarekin.

Gasteizko Mercedes-Benz lantegiko enpresa-batzordeak gaur erabakiko du, fabrikako zuzendaritzarekin bildu ondoren, ELA, LAB eta ESK sindikatuek ostegunerako eta ostiralerako deitutako lanuzteak babesten dituen ala ez. Greba hori datorren asteazkenerako programatutako eta batzorde osoaren babesa duen lanuzteari gehituko litzaioke.

Mercedes-Benz lantegiko langileen ordezkaritza-organoa (ELA, LAB, ESK, CCOO, UGT, Ekintza eta PIM sindikatuek osatua) astelehen honetan zen erabakitzekoa ELA, LAB eta ESK sindikatuek ostegun eta ostiralerako deitutako lanuzteekin bat egingo zuen ala ez. Baina, Roberto Pastorrek, CCOO sindikatuak batzordean duen bozeramaileak, Europa Press albiste agentziari jakinarazi dionez, erabakia atzeratu egin da, datorren asteartean langileek eta zuzendaritzak egingo duten bileran enpresak zer proposatuko jakin arte itxarongo dute erabaki hori hartzeko.

Pastorrek espero du, zenbait alderditan "aurrera egin den bezala", Arabako lantegiko arduradunak malgutasunari buruzko gaietan plantillak onargarri jotzeko adinako "jauzi bat" emateko prest egotea.

Mercedes-Benzeko sindikatuek mobilizazioei ekin diete berriro, enpresak lantegian 1.200 milioi eurotik gorako inbertsioa egiteko baldintza gisa plantillak lan-malgutasuna handitzea onartzea jarri duela jakin ostean.

Era berean, batzordean ordezkaritza duten sindikatuetako batzuek ohartarazi dute multinazionaleko arduradunek langileen soldatak jaistearen baldintzapean jarri nahi dutela inbertsio hori bera.

Langileek bi aste daramatzate mobilizazioak egiten. Lehenengo grebak, ekainaren 22rako deituak, jarraipen zabala izan zuen eta, esaterako, ekainaren 29an milaka pertsonak parte hartu zuten Gasteizko lantegiko beharginen aldeko manifestazioan.

Iñigo Urkullu lehendakaria eta Arantxa Tapia Eusko Jaurlaritzako Garapen Ekonomikoko sailburua multinazionalaren zuzendaritzarekin bilduko dira asteazken honetan, uztailaren 6an, Alemanian. Tapiak ekainaren 23an adierazi zuenez, Alemaniara egingo duten bidaiaren helburua "langileen arazoez hitz egitea da, baina, batez ere, inbertsio berriez, laguntzaz eta lankidetza publiko-pribatuaz".


Istripuz San Telmo museoko artelanari tiroa jo zion ertzainari elkarrizketa

San Sebastian gauean izan zen gertakaria. Jose Maria Sert margolariaren artelan batean sortu zituen kalteak tiroak.

Segurtasun sailak ia 26 milioi euroko kalte-ordaina eman dio museoari, gertatutakoaren ondorioz.


Ozeanoei buruzko gogoeta sakon bezain zabala

Itsasoa, ilustrazioa, musika eta inprobisazioa. Osagai horiek nahastuta, bestelako agertokia izan da gaur Bermeoko Arrantzaleen Museoa.

MusEkintza jaialdiaren barruan, eta Leire Llano zuzendariaren eskutik, Janire Orduna eta Beatriz Aparicio ilustratzaileek eta Itziar Madariaga musikariak eskaini dute ikuskizuna.

Zuzendariaren berbetan, kezkatzen gaituzten gaiak plazaratzeko eta gogoetara bideratzeko lana da eurena. “Kasu honetan krisi klimatikoa da gai nagusia”. Hitzaldi edo antzeko formatu baten ordez, bestelako ikuspegitik eta euskarritik aurkezten dute gaia. Proposamen “zabalagoa” da, diziplinak uztartzen dituena. “Proiektu hibridoa da”. Ikusleei “hazia” uztea dute asmo, hurbiltzea, behatzea eta hortik abiatuta norbere hausnarketak egitea, hain zuzen.

Zentzumen-bidaia bat da euren proposamena. “Bidaia sentsoriala da. Zenbait atmosferagaz, denbora batzuk sortzen ditugu. Horiek ikusmenaren zein entzumenaren bidez, ozeanoetara, naturara zuzendutako bidaia batean sartzen laguntzen diote publikoari. Eta hurbileko leku horretatik kontatzen dugu kontatu gura duguna”, dio musikaren arduradunak.

Proiektagailu zahar batean, ispilu bat erabiliz proiektatzen dituzte momentuan bertan sortzen dituzten irudiak. Birziklatutako materialagaz, margoakaz eta uragaz lan egiten dute. Ozeanoetako hizaki bizidunak, itsasontziak, arrantzarako sareak edota gizakiak sortutako kutsaduraren arrastoak sortzen eta erakusten dituzte. “Testura nahikoekin jolasten dugu. Gure intentzioa da beti material birziklatuekin behar egitea, baina batzuetan ez da posible izaten. Beti ez dugu emaitza bera lortzen, eta hori oso magikoa da. Egun batetik bestera material bera ere ez du berdin jokatzen; uraren edota tenperaturaren arabera aldatu egiten dira. Zuk berdina errepikatu gura arren, saio batetik bestera asko aldatzen dira”, azaldu dute ilustratzaileek.

Soinu “naturalekin” osatzen dituzte pantailako ilustrazioak. Arnasa, ura eta ahotsa erabiltzen ditu Madariagak: “Ahalik eta soinu organikoenak bilatzea zen asmoa”. Era berean, zenbait instrumentu jotzen ditu.

[ IKUSI ARGAZKI GALERIA ]

Ikuskizuna prestatzeko, “ikerketa eta esperimentazio saioak” egin zituzten. “Ikerketa prozesu luzea eduki genuen. Material pila batekin jolastu dugu. Aukera asko geneuzkan, eta zailenetakoa mugatzea eta aukeratzea izan zen”, adierazi du Llanok.

Artistek azpimarratu dute publiko zabalerantzako proposamena dela eurena, “adin-tarte guztietarako” pentsatuta eta egokituta dago. Gainera, ikus-entzuleekin hartu-emana ere sortzen da emankizunean. Gaurkoan, ozeanoa eurentzat zer den eta ozeanoetan egon behar ez luketen gauzetaz galdetu diote publikoari.

Ez da MusEkintzarako prestatutako obra, baina ekimenaren oinarri eta helburuekin “guztiz bat datorrela” uste dute sortzaileek: “Ozeanoei buruz berba egiten dugu, eta beraz, Arrantzaleen Museo hau leku aproposa da gure proposamena aurkezteko”. 2021eko apirilean Bilboko Zabalguneko Merkatuan estreinatu zuten ikuskizuna, eta ordutik, hainbat jaialditan eta lekutan erakutsi dute. “Orain dela gutxi Madrilgo La Casa Encendidan egon ginen”.

MusEkintza. Publikoaren artean egon da gaur MusEkintzaren koordinatzaile eta sortzaile den Marta Urcelay. “Bizkaiko museotan arte eszenikoen jaialdi bat egitea bururatu zitzaidan, eta espazioak bisitatzen hasi nintzen”. Museo bakoitzak berba egiten dizula dio, eta “bertarako egokia zer den ikusten duzu”.

Llanok eta bere lantaldeak basoei buruzko ikuskizuna ere eskaintzen dute, eta hura ikusteko aukera eduki zuen Urcelayk. Orduan, artistekin berba egin eta Arrantzaleen Museoan ozeanoei buruzko lana aurkeztea erabaki zuten.

Bizkaikoa osatzen duten museotan egingo dituzte emanaldiak, hilabeteko azkenengo zapatuetan: Bermeoko Arrantzaleen Museoan, Gernikako Euskal Herria Museoan, Bakioko Txakolingunean, Balmasedako la Encartada Fabrika Museoan, Muskizko El Pobal Burdinolan, Bilboko Arkeologi Museoan eta Muñatones Gazteluan. “Horietan efektu bisualak ere ipiniko ditugu; argiztapen eta soinu berezien guneak. MusEkintzaren zigilua da”.

Museotan eskainiko dituzte ikuskizunak, museoetara egokituta egingo dituztela nabarmendu du: “Artistek badakite ikuskizuna espaziora moldatu behar dutela, eta ez alderantziz. Ikuskizunak ikusteko beste modu bat da, ohikoa ez den eremuan”.

Otsaileko saioa Muskizko El Pobal Burdinolan egingo dute; Oreka TX taldekoen musikagaz eta Janire Etxaberen dantza bertikalagaz gozatuko dute bertaratzen direnek, “txalapartaren bitartez, bidaia ibiltaria egingo dute, bidaia poetiko eta ederra”. Gernika-Lumoko Euskal Herria Museoan egingo dute azkenengoa, ekainaren 24ean. Izaskun Barrosok sortutako eta zuzendutako Zentzumenen akelarrea eskainiko dute bertan.


EITBren 3 kluba Araba Euskaraz jaian izango da igande honetan

'Go!azen kontzertua' eta 3 klubeko kide egiteko aukera izango da, eta bertan egoteko aldez aurretik izena eman behar izan da. EITB ikastolen ospakizunetako babesle nagusi izango da beste behin.

Igande honetan ospatuko da 2021eko Araba Euskaraz jaia Laudion, eta urtero bezala, EITBren 3 klubak txoko berezia izango du bertan. 'Go!azen kontzertua' izango da han ikusgai, formatu txikian; horrez gain, 3 klubeko kide egiteko aukera ere egongo da goiz osoan zehar.

Pandemiak eraginda, baina, ezaugarri zehatz batzuekin egingo dute aurtengo Araba Euskaraz. Izan ere, jaietako ekitaldiek aforo mugatua izango dute. Bi gune nagusi izango dira, eta horietako batean egongo da EITBren txokoa. Bertan egoteko aldez aurretik izena eman beharko da, arabaeuskaraz.eus webgunean.

Aldai plazako 3 klubaren gunean bi emanaldi eskainiko dituzten 'Go!azen' telesaileko zenbait aktorek, formatu txikian. Lehen pasea 11:00etan izango da eta bigarrena, berriz, 13:00etan. Pase bakoitzean 120 pertsonentzako edukiera egongo da bakarrik. Bi pase hauetako bat ikusteko, ezinbestekoa izango da aldez aurretik izena emanda izatea. Izena emanda eduki ezean ez da aukerarik izango bertan sartzeko, eta izena eman den ordutegian bakarrik sartu ahal izango da. 'Go!azen kontzertua' ikusteko aforoa beteta dago jada bi emanaldietan, eta 3 klubak bi gonbidapen bikoitz lortzeko zozketa ere egin du.

Goizean zehar, gainera, 3 klubeko kide egiteko aukera izango da, txoko berezi batekin.

Urtero bezala, EITB Ikastolen Elkarteko ospakizunetan bidelagun eta babesle nagusi izango da, bi entitateen arteko aliantza berretsita.


Txomin Juaristik Migel Indurain sari nagusiko mendiko maillota jantzi du

Talde euskaldunaren denboraldiko lehen helburua handia zen Migel Indurain sari nagusia, eta ez zuten hutsik egin. Euskaltel-Euskadiko bi txirrindulari sartu ziren eguneko bederatzi txirrindulariko ihesaldian, tartean Txomin Juaristi markina-xemeindarra eta Mikel Bizkarra taldekidea. Helmugara heldu baino 30 kilometro lehenago irentsi zuen tropelak ihesaldia. Nafarroa hegoaldeko asteburuko elurteak direla eta, ibilbideko hiru mendate kendu behar izan zituzten antolatzaileek: Eraul, Girgillao, eta Lezaun.

Hala ere, errepidea aldapa gora jarri zenean Juaristi izan zen indartsuena, Iratxeko mendateko lehen bi igoeretan izan zen azkarrena, bakoitzean hiru puntu pilatu zituen markina-xemeindarrak. Nahiz eta nekearen ondorioz ezin izan zen onenen artean egon Iratxeko azken igoeran, aurretik eskuratutako puntuak nahikoak izan ziren Migel Indurain sari nagusiko mendiko maillota janzteko. Sei puntugaz gailendu zen, bigarren Aleksandr Vlasov errusiarra izan zen eta hirugarren Caja Ruraleko Jon Barrenetxea hiruna puntugaz.

Oro har, lasterketako irabazlea esprintean erabaki zen, eta Warren Barguil frantziarra izan zen indartsuena Estellako helmugan Aleksandr Vlasov eta Simon Clarken aurretik.


Wadokan kluba 33 dominekin itzuli da Guadalajarako txapelketatik

Irabazitako dominetatik 15 urrezkoak izan dira.

Ninjutsu Wadokan kirol klubak estatu mailan erreferentea den Guadalajarako arte martzialen txapelketan parte hartu zuen joan zen zapatuan. 4 eta 54 urte arteko 16 kirolarien artean 33 domina irabazi zituzten: urrezko 15, zilarrezko 11 eta brontzezko 7. Wadokan dominarik gehien irabazi zuen bigarren kluba izan zen.


Ezkurra II.a eta Barricart nagusitu dira Nafarroako erremonte txapelketako Altsasuko jardunaldian

Donezteben jokatuko den ligaxkako azken jardunaldian lor dezakete oraindik finalerdietarako txartela

Hil ala bizikoa zen Altsasuko jardunaldia Josetxo Ezkurra II.a doneztebarrarentzat eta Barricartentzat eta Donezteben jokatuko den azken jardunaldiaren faltan, oraindik Nafarroako XVI. erremonte txapelketan bizirik segitzen dutela erran daiteke.

Ezkurra II.ak eta Barricartek bi partidak irabazi zituzten: Aldabe eta Saldias liderrei 20-12 irabazi zieten eta Zeberio II.a eta Ionen kontrako partida erabakigarrian, 20-17 irabazi zieten. Zeberio II.ak eta Ionek 20-19 irabazi zieten Aldabe eta Saldiasi.

Gauzak honela, Aldabe-Saldias (19 puntu), Uterga-Otano (12 puntu) eta Otxandorena-Azpiroz (12 puntu) bikoteek segurtatua dute finalerdietarako txartela. Azken txartela Donezteben erabakiko da. Zeberio II.ak eta Ionek 11 puntu dituzte, baina dagoeneo jokatu dituzte jardunaldi guztiak. Ezkurra II.ak eta Barricartek 9 puntu dituzte. Donezteko jardunaldia irabaziko balut, lau puntu eskuratu eta finalerdietan izanen lirateke. Bigarren izanen balira, tantoen aldeak erabakiko luke sailkapena. Azkeneak geldituko balira, Zeberio II.a eta Ion izanen lirateke finalerdietan.

Altsasuko torneoa

Igandean Altsasun jokatutako torneoan, Zeberio II.ak eta Ionek 35-29 irabazi zieten Ezkurra II.a eta Barricarti. Jaialdia hasteko jokau zen partidan, Matxin III.ak eta Agirrezabalak 35-21 irabazi zieten Erburu eta Aimar Saldias oiztarrari.


Azken puntadak Balentziagari

Disney Plusek 'Balenciaga' telesaila aurkeztu du. Iragarri dute Alberto Iglesiasek jarriko diola musika. Bi aste falta dira grabazioa amaitzeko


Emakumezkoen futbolak kirol profesionalaren estatusa du jada

Kirol Kontseilu Nagusiak aho batez onartu du Estatuko emakumezkoen futboleko Lehen Mailak kirol profesionalaren estatusa izatea.

Kirol Kontseilu Nagusiak astearte honetan aho batez erabaki du Estatuko emakumezkoen futbolaren Lehen Mailak kirol profesionalaren estatusa izatea. Jose Manuel Franco Kirol Kontseilu Nagusiko presidenteak adierazi duenez, "erabaki honekin zor historikoa kitatzen dugu".

"Gaur, futbolariak diren emakumeekin geneukan zor historikoa kitatzen dugu, baita emakume kirolariekin eta emakumeekin orokorrean geneukan zorra ere, orain arte diskriminatuta egon baitira emakumeak izateagatik. Zuzen jokatu dugu, eta hartutako konpromisoak betetzen ditugu. Espainiako Gobernuak emandako hitza bete du. Berdintasuna lehentasuna duen helburuetako bat da", esan du Jose Manuel Francok.

Erabakia posible izan da, Albert Soler Kirol Zuzendari Nagusiarekin, Emakumezkoen Futboleko Kluben Elkartearen, Espainiako Futbol Federazioaren eta LaLigaren arteko erabakiari esker, jakinarazi du Kirol Kontseilu Nagusiak.

"Emakumezkoen futbola profesionalizatzea beharrezkoa zen, eta erabaki arrakastatsua izango da. Munduko emakumezkoen txapelketa onena izango dugu, eta etorkizunerako oinarri tinkoak ezarriko ditugu kirol munduko eragile guztiekin akordioak sinatuta. Gaur hartutako erabakiak ateak irekiko dizkie beste kirol batzuen profesionalizatzeko prozesuei", gaineratu du Estatuko Idazkari Nagusiak.


Zortzi koronabirus kasu berri detektatu dituzte eskualdean

Getarian, Zarautzen eta Zestoan atzeman dituzte kasuak azken 24 orduetan. Eskualdeko gainontzeko herrietan ez dago positibo berririk, Osakidetzak jasotako datuen arabera.

Zenbakien dantzak ez du etenik, eta han-hemenka egunero agertzen dira koronabirus kasuak eskualdeko herrietan. Osakidetzak argitaratutako txostenaren arabera, zortzi dira Urola Kostan azken 24 orduetan atzemandako kasu positibo berriak: hiru Getarian, lau Zarautzen eta bat Zestoan. Azken egunetan Azkoitia eta Azpeitia izan dira kezka iturri, baina, gaurko datuen arabera, kostaldean ere bada kasurik. Eskualdeko gainontzeko herrietan, berriz, ez da positibo berririk ezagutu azken orduetan.

Arabako, Bizkaiko eta Gipuzkoako kasuak bortizki hazi dira azken egunotan. Asteartetik asteazkenera kasuen igoera nabarmena izan zen, eta gaurko zifra atzokoaren bidetik doa. Guztira, 569 koronabirus kasu berri atzeman dituzte azken 24 orduetan hiru lurrade horietan. Bizkaian topatu dituzte horietako gehienak: 402. Araban 75 kasu atzeman dituzte, eta Gipuzkoan 72. Horiez gain, beste hogei kasuren berri ere eman du Osakidetzak. Guztira 6.618 proba egin zituen atzo Osakidetzak, eta detektatutako 569 positibo horietatik, 26 pertsona opitaleratu dituzte. Egun, 112 lagun daude ospitaldean COVID-19ak jota.


Inoiz baino handiagoa izan da partaidetza Ramiro Pinila Eleberri Laburren Lehiaketan

Ramiro Pinilla Eleberri Laburren Lehiaketaren laugarren edizioak oso harrera ona izan du literatura arloan. Guztira, 192 lan jaso dira, inoiz baino gehiago, eta iazko partaidetza-errekorra gainditu da %35ean. 56 lan EAE eta Nafarroako egileek bidali dituzte –15 getxoztarrak–; gainerakoak ia erkidego guztietatik bidalitako idazkiak dira. Hizkuntzari dagokionez, aurten euskarazko hamar lan aurkeztu dira.

Irantzu Uriarte Getxoko Kultur Etxeko presidenteak nabarmendu duenez, "urtez urte gora doan proposamenen kopuruak erakusten du laugarren urteurrena bete duen Ramiro Pinillaren omenez eginiko literatura lehiaketa erreferente bilakatu dela Euskadiko liburuaren sektorean". Aurten jasotako obrak askotarikoak izan dira: historikoak, zientzia-fikziokoak, eleberri beltzak, filosofikoak, kostunbristak eta sentimenduzkoak, besteak beste. Aipatzekoa da, halaber, konfinamenduak garrantzi handia izan duela zenbait eleberritan, gai nagusi edo oinarrizko girotze-elementu gisa.

Getxoko Kultur Etxeak sustatzen duen lehiaketa horrek, Pinillesca kolektiboaren ekimenez sortutakoak, bi helburu ditu: idazle ospetsuaren oroitzapena mantendu eta literatura-sorkuntza bultzatu. Bi sari emango dira lehiaketan, euskarazko eta gaztelaniazko lanentzat, horietako bakoitza 6.000 eurokoa. Epaimahaiak, literatura arloko aditu ospetsuek osatutakoa, irailaren 17an jakinaraziko ditu irabazleen izenak, egun horretan egingo den sari-banaketa ekitaldian. Sariaz gain, lana argitaratzeko 1.000 euroko laguntza ere jasoko dute irabazleek. Egun arte, argitaletxe komertzialek agitara eman dituzte saritutako eleberri guztiak, bat izan ezik.

Haur lehiaketa

Helduentzako lehiaketarekin batera 4. Txiki Baskardo kontakizunen lehiaketa ere abian jarri da. Ramiro Pinillaren lana ezagutzera emateaz gain, ekimen horren bitartez DBHko 1go mailako ikasleen artean literatura-zaletasuna bultzatu nahi da. Oraingoan lau ikastetxetako ikasleek parte hartuko dute, eta, aurreko fasearen ondoren, finalistak hautatuko dira.

Finala ekaineko azken astean edo uztaileko lehenengoan izango da Getxoko Kultur Etxeko lokal batean, eta 120 minutu izango dituzte luzera askeko kontakizun bat eskuz idazteko, epaimahaiak zehaztutako esaldiari jarraituz. Esaldia Ramiro Pinillaren Txiki Baskardo ibilerak liburutik aterako da. Sari bat izango da hizkuntza bakoitzeko. Irabazleek 10 hazbeteko tablet elektroniko bat jasoko dute, eta finalistei diploma eta Getxoko edozein liburu-dendatan liburuak erosteko 50 euroko txekea emango zaizkie.


Sasoetako jaiak: kirol jarduerak

Los Chavales de Martija elkartearen eskutik.


Enpresa txikientzako GCAren zibersegurtasun-tresnen kita: Babestu zure ingurune digitala

Egungo jendarte interkonektatuan, enpresa txikiek gero eta mehatxu handiagoak jasaten dituzte zibersegurtasunaren arloan. Teknologia digitalen gorakadarekin, asmo txarreko eragileek etengabe bilatzen dituzte zaurgarrienen ahultasunak eta lapurtu daitezkeen datu baliotsuak.

Enpresa txikiei eremu konplexu horretan nabigatzen laguntzeko, Global Cyber Alliancek (GCA) zibersegurtasuneko tresna-multzo oso bat garatu du. Cybersecurity Toolkit for Small Business du izena eta dagoeneko eskuragarri dago PUNTUEUSen webgunean.

Euskal Autonomia Erkidegoko enpresa txikien komunitateak funtsezko eginkizuna du hazkunde ekonomikoa eta berrikuntza bultzatzeko. Hala ere, eraldaketa digitala azkartu ahala, zibersegurtasun neurri sendoak hartzearen beharra areagotzen da ere.

Sarrera-artikulu honetan, GCAren kitaren erabiltzaileek zaku digitalean aurkituko dituzten urrats nagusiak sakonduko ditugu, beren negozioak babesteko orientazio praktikoa eta irtenbide eraginkorrak emanez.

Ezagutu zer daukazun: Zure enpresa babesteko lehen urratsa zure aktibo digitalak ezagutzea da. Honek zure gailu, software eta datuen inbentarioa egiten lagunduko dizu. Enpresako ondasun digitalak identifikatzean, segurtasun-neurriak ezartzeko eta ahaleginak modu eraginkorrean lehenesteko oinarri sendoa lortuko duzu.

Segurtasun sistemak eguneratu: Zibersegurtasun-arriskuak arintzeko ezinbestekoa da softwarea eta sistemak eguneratuta izatea. Atal honetan, softwarearen aldizkako eguneratzeen, ahultasunak murriztearen eta segurtasun-adabakien garrantzia aztertuko da. Sistema eguneratzean, nabarmen murritz daiteke aski ezagunak diren Exploiten eta mehatxu berrien biktima izateko arriskua.

Pasahitzetatik haratago: Pasahitzak ez dira aski aktibo digitalak zure negozioa babesteko. Atal honetan, pasahitz seguruak sortzeko, elementu anitzeko autentifikazioa ezartzeko eta pasahitzen kudeatzaileak erabiltzeko estrategiak aztertuko dira.

Phishingari eta malwareari aurrea hartzea: Horrelako erasoei aurrea hartzen laguntzea dute helburu tresna hauek. DNS segurtasunak, birusen aurkako softwareak eta iragarkien blokeatzaileek, iragazki zuzenen zerrendekin batera, erabiltzaileak laguntzen dituzte Interneten nabigatzen duten bitartean jarduera maltzurrak saihesten eta asmo txarreko webguneetarako sarbidea blokeatzen.

Segurtasun kopia eta berreskurapena: Eguneratutako segurtasun kopiak funtsezkoak dira ransomwarea bezalako erasoetatik errekuperatzeko eta, oro har, enpresaren babesa bermatzeko.

Babestu zure posta elektronikoa eta erreputazioa: Posta elektronikoak zibererasoen foku nagusietako bat izaten jarraitzen du. Atal honetan, e-mail kontuak babesteko jardunbide egokienak nabarmenduko dira, hala nola posta elektronikoa autentifikatzeko protokoloak aktibatzea, phishing saiakerak identifikatzea eta langileak e-mailaren segurtasunean trebatzea.

GCAko zibersegurtasuneko tresnak bereganatzean, EAEko enpresa txikien komunitateak segurtasun digitala sendotu dezake. Elkarrekin, enpresa-ekosistema indartsuagoa eta seguruagoa sor dezakegu, aktibo baliotsuak babesteaz gain, konfiantza eta hazkundea ere sustatuko dituena.

Adi egon hurrengo artikuluei. Atal bakoitza xehetasunez aztertuko dugu, eta ideia eta aholku baliotsuak emango dizkizuegu etengabe aldatzen ari den zibersegurtasun-panoraman aurrera egiten laguntzeko.


'Alai Batza 30. urte' mahai ingurua


Jendetza bildu da Wuhanen Urte Berria ospatzeko

Mundu ia osoan kaleak hutsik egon diren bitartean, Wuhanen, pandemia sortu zen puntuan, milaka lagun kalera irten dira urte berriari ongietorria emateko.


Hitzaldia: 'Aita Mari itsasontziaren bizipenak'


1992. urtea

urrezko domina lortu zuen saharaz hegoaldeko afrikako lehen emakumea izan zen; 10.000 metroko proban izan zen, bartzelonan.


394 kasu positibo atzeman dituzte Hego Euskal Herrian

Osakidetzak eta Osasunbideak 7.918 proba diagnostiko egin zituzten atzo Araban, Bizkaian, Gipuzkoan eta Nafarroan, eta 394 positibo kasu zenbatu zituzten. Hala ere, atzo herenegun baino proba gutxiago egin zituzten lau lurraldeetan, eta positibotasuna %5ekoa da gaur-gaurkoz.

Hego Euskal Herrian 394 positibo zenbatu zituzten atzo, larunbata, egindako 7.918 PCR eta antigeno probetan. Herenegungo datuekin (545 positibo) alderatuta, kasu positibo kopuruak behera egin du, baina ostiralean baino 3.432 proba gutxiago ere egin zituzten atzo Osakidetzak eta Osasunbideak. Positibotasuna %5ean dago egun, herenegun baino zertxobait altuagoa.

Eusko Jaurlaritzako eta Nafarroako Gobernuko osasun sailek emandako datuak kontuan hartuta lurraldeka honakoak dira datuak: Araban, Bizkaian eta Gipuzkoan 6.295 PCR eta antigeno proba egin zituzten atzo, eta 337 pertsonak eman zuten positibo; hau da, %5,4k. 53 positibo zenbatu zituzten Araban, 224 Bizkaian eta 56 Gipuzkoan, eta beste lau positibo beste erkidego edo toki batzuetako pertsonek eman zuten. Nafarroan, berriz, herenegun baino kasu positibo bat gutxiago atzeman zuten atzo: 57. Lurralde horretan, guztira, 1.623 test egin zituzten eta positibotasun tasa %3,5ekoa da.

Osakidetzaren eremuko ospitaleen egoerari dagokionez, COVID-19aren ondorioz 36 pertsona ospitaleratu zituzten atzo, eta egun 144 pertsona daude ZIU Zaintza Intentsiboko Unitateetan ospitaleratuta, bezperan baino bi gutxiago.

Herrikako datuak bihar, astelehena, kaleratuko ditu Eusko Jaurlaritzako Osasun Sailak.


Orioko Benta bidea gaur irekiko dute ibilgailuentzat

Errepide lanetako irudia (Argazkia: Orioko udala) Orioko udaletxeak adierazi duenez, Benta bidearen obrak "martxa onean doaz", eta gaurtik aurrera ibilgailuei bidea irekiko zaie. Hala ere, semaforoekin erregulatuko da zirkulazioa, eta ibilgailuek txandaka pasatu beharko dute. Mikropiloteak jarri dituzte, eta loturako habe nagusia hormigoitu dute. Errepidea itxi egingo da ekainaren 16ko eta 17ko gauetan mikropiloteen ainguratze lanak egin ahal izateko eta errepidea gurutzatzen duen hodi berria egiteko. Eguraldiak lagunduz gero, asfaltatze lanak ekainaren 23an egingo lituzkete.


ZINEMA: “Dixie eta matxinada zonbia”


XX. Aste Kulturala: erraldoi eta buruhandien kalejira

LOZET elkartearen eskutik.


Zilegi da igerileku partikularrak urez betetzea lehorte garai betean?

Lehortea bizi duten zenbait udal mankomunitatek igerileku partikularrak ez betetzeko gomendioa luzatu diete bizilagunei. Batzuren iritziz, kontraesan nabaria da eta igerileku hauek itxi beharko lirateke. Beste batzurentzat ordea, hori partxe bat baino ez da eta beroaldi garaian beharrezkoak dira.

"Lehorte garaian igerileku partikularrak debekatu behar al dira?". Reuters Albiste Agentziako izenburu hau oinarri hartuta solastu gara Iñaki Antiguedad EHU-ko Hidrogeologiako katedradunarekin, Mario Merino Izarbeibar-eko Mankomunitateko ur prebentziorako zuzendariarekin eta Agustin Otxoa Uribeko Landa Zuiako Zinegotziarekin.

Titularren itzalean ezkutatzen diren arima, historia eta testigantzak ekartzen dizkigu argitara Aritz Agirrek astero Euskadi Irratiko "Faktoria"n.


Diskoiraa taldearen Asiako biraren inguruko luzemetraia eskainiko dute ostegunean, Zarauzko Putzuzulon

http://youtu.be/F5zkKzJEkRc Ostegunean, azaroaren 7an, Diskoiraa taldeak 2011ean Asian zehar egindako biraren inguruko dokumentala emango dute Zarauzko Putzuzulo Gaztetxean. Jakinarazi dute lana ez dagoel "guztiz amaituta": "Xehetasun batzuk falta zaizkio, baina egileak data nola ez zuen aukeratu, dagoenarekin konformatu beharko". Hitzordua, arratsaldeko 19:00etan izango da eta aurretik afari-merienda moduko bat eskainiko dute.


Azpeitiko Erremonte Txapelketako finala


Ipar Euskal Herriko 11 eta 18 urte bitarteko ikasleak ikastetxera itzuli dira

Lau astez etxetik aritu ondoren, gaur itzuli dira klasera 11 eta 18 urte bitarteko ikasleak Ipar Euskal Herrian. Hala ere, gelan positiboren bat emango balitz, gela osoa konfinatu beharko da.


Otadiko Kristo Deunaren finala, irailaren 18an

Altsasuko festetako azken egunean, igandean, jokatuko dute Pilota Txapelketaren final handiak.

Altsasuko LI. Otadiko Kristo Deuna Pilota Torneoko final handiak irailaren 18an, igandean, 18:00etan, jokatuko dira, Burunda frontoian. Maila mistoan Urko Lanzak eta Amaia Arrastiak Aizane Ibarrola eta Oier Mitxelena bikotearen kontra jokatuko dute, eta eliteen mailan Fernandez eta Erle eta Egiguren eta Lizeaga bikoteak ariko dira.


Onena azkenerako, San Ferminetan

Egun haundiarekin agurtuko dituzte Martindegiko Jaiak gaur, euskal festa, trikitixa jaialdia eta bertsolariak tarteko.

Bi egun eder daramazkite Martindegin, San Fermin jaiekin. Jendetza bertaratu da auzora, bereziki arratsaldeetan, herri kirolek, sagardo dastaketak, apar festak edota Laiotzen dantzaldiak erakarrita, besteak beste.

Eta gaurkoa, festen azkeneko eguna izanagatik ere, ez da makalagoa izango. Are gehiago, onena azkenerako gorde dutela ere esan liteke, San Ferminak indartsu bukatzeko. Puntako euskal festa izango da eguerdian, aizkolari eta harrijasotzaileekin, eta Amets Arzallus eta Julio Soto bertsolariek girotuta. Haiei biei batuko zaie Miren Amuriza arratsaldean, trikitixa jaialdiaren ondoren. Eta ohi bezala, kalejirarekin emango diete bukaera jaiei.

SAN FERMINETAN GAUR

Goizean goiz, Diana, Astigarragako Txirrisklako txistulariekin.

12:30, Euskal festa. Aizkolariak: Jokin Urretabizkaia 'Basozabal', Suharri Rodriguez 'Paolla', Xabier Zaldua eta Hodei Ezpeleta 'Bihurri'. Harrijasotzailea: Jon Unanue 'Goenatxo III'.

13:00, Bertsolarien saioa: Amets Arzallus eta Julio Soto.

17:00, I. Martindegiko Trikitixa Jaialdia: Eider eta Lierni Tolosa; Enaitz Alberdi eta Oibar Olano; Ianire Segurola eta Elaia Diaz; Hodei Insausti eta Garazi Lopetegi; Eider Garro eta Araitz Elizalde; Mikel Lertxundi, Liher Yarza, Xuban Ugalde, Aner Elgarresta, Ander Lertxundi eta Ekhi Barrenetxea.

Jarraian, Bertsolarien bigarren saioa: Amets Arzallus, Julio Soto eta Miren Amuriza.

18:00, Toka txapelketa nagusia (Gurutzeta Sukaldeak).

18:00, Puzgarriak.

20:00, Erromeria, Eider Tolosa, Lierni Tolosa eta Elaia Diazekin.

Ondoren, Kalejira auzoan zehar, festei amaiera emateko.


Motorzale bat hil da Zornotzan izandako istripu batean

Biktimak gidatzen zuen motorrak kamioi batekin egin du talka N-634 errepidean, Bilboko noranzkoan, 14:30 aldera. Errepidea itxita egin behar izan dute eta ilara luzeak sortu dira.

Motorzale bat hil da arratsalde honetan N-634 errepidean, Amorebieta-Etxano parean, izandako zirkulazio istripuan.

Biktimak gidatzen zuen motorrak kamioi batekin egin du talka N-634 errepidean, Bilboko noranzkoan, 14:30 aldera.

Ezbeharraren ondorioz, errepidea bi noranzkoetan itxi egin behar izan dute, eta Ertzaintzak AP-8 autobidetik bideratu du zirkulazioa.

Ilara luzeak sortu dira, baina 18:00ak inguruan errepidea berriro ireki dute eta egoera normaltasunera itzuli da.


[BIDEOA] Istripua eduki dute bi kamioik Izurtza parean

Ertzaintzak trafikoa erregulatu behar izan du errepidea garbitu duten bitartean. Istripuan ez da inor zauritu.

Normaltasuna berreskuratu du BI-623 errepideak.


Ikastaroak antolatzen hasi dira erretiratuak

Errespetuz eta beldurrez bizi dute egungo egoera herriko erretiratu askok. Argi ikusten dute hori Pake Lekun zein Lagun Lekun. Elkarte bietan animatu dira, baina, ikastaroak antolatzera, "bizitasun apur bat" izateko bada ere.

Pake Lekun, esaterako, lau ikastaro antolatu dituzte: pintura, orratz lanak, yoga eta dantza. "Normalean, sei bat lagun edo apuntatu ohi dira ikastaro horietara eta horregatik erabaki dugu horiekin hastea datorren hilabetean. Pena barruraino sartuta dute askok eta bizitasun apur bat behar dugu denok. Horretan laguntzeko bada ere antolatu ditugu. Noski, segurtasun neurri guztiak hartuta egingo dira ikastaro horiek. Distantziak mantenduko dira eta norberak bere materiala eraman beharko du, ezingo da ezer elkarbanatu", dio Pake Lekuko zuzendaritza taldean dagoen Anton Umerezek.

Lau ikastaro antolatu arren, beste makina bat bertan behera utzita dutela gaineratu du Umerezek: "Ez bakarrik ikastaroak, abesbatzak ere ez du entseatzen, esaterako, bingorik ere ez da egiten, ezta hitzaldirik ere, eta irteera guztiak suspendituta daude, noski".

Urrian hasiko dira

Lagun Lekun bizi duten egoera ere antzekoa da. Lokala itxita dute oraindik eta ez dakite noiz zabalduko duten. "Askok dute gogoa zabaltzeko, topaleku hori faltan igartzen dute. Baina beste batzuek garbi dute hobeto dagoela itxita. Ez da erraza egoera ulertzea eta erabakiak hartzea. Edukiera mugatua izango luke lokalak eta lehen baino gutxiago sartu ahal izango ginateke. Bestalde, batzuek, esaterako, kartetan egiteko ohitura badute, baina orain hori ere ezin da lehen bezala egin. Zaila da, bai. Hemen, baina, yoga egiten hasi gara batzuk eta urrirako ingeleseko eta joskintzako ikastaroak martxan jartzea pentsatu dugu. Egoeraren arabera joango gara gauza gehiago antolatzen", dio Lagun Lekuko kide Marilo Un-zurrunzagak.

Izena eman behar da

Erretiratuen elkarte batean zein bestean datorren hilabetean hasi gura dituzte ikastaroak, baina jendea apuntatu ahala hasiko dira margotzen, josten edo ingelesa ikasten. Dena dela, edukiera mugak eta distantziak mantendu beharra kontuan hartuta, komeni da izena aurrez ematea, taldeak hamarrekoak izan ahal direlako, gehienera.


Amaia Santesteban: "Zaintzak emakume aurpegia du eta sistema hau irauli behar dugu"

"Denon bizitzak erdigunera: feminismoa da alternatiba" Hau da aurtengo mobilizazio feministaren mezu nagusia, Paula Garzia eta Amaia Santesteban Bilgune Feministako kideek Irrintzi Plaza saioan azpimarratu duten bezala.

Zaintza iraultzea dena eraldatzea eta emakumek beti bizi izan duten indarkeriaren eta desberdintasunaren ardatz nagusietako bat kolpatzea eta astintzea da mugimendu feministarentzat. Eta egungo ereduaren aurrean, honakoa da proposamena: "Zaintzarako eskubide kolektiboaren aldeko apustua da gurea, askatasunez eta arduraz gure bizi osoan zehar duintasunez zainduak izateko zein besteak zaintzeko".

Zaintza sistema heteropatrialkala suntsitzeko hartu nahi ditu aurten kaleak mugimendu feministak. Iruñean 20:00etan izanen da manifestazioa, Antoniuttitik, baina herri eta auzoetan ere izanen da deialdirik.